text:
Bana Kristu banji nobanonzomene muzikombelo basyoma kuti eeyo nzila njobamulanganya Yahuwah, inzya alusyomo lwabo ncobeni, kuti lugaminide kuzwa mu Bbaibbele. Kunyina pe nobanga bayeeyela, nokuba boobo, kuti miyanda iini yakusyoma muli Baleza Botatwe, tiiyakazyila mu Mangwalo pe, pele yakazyila ku lwiiyo lwaci Giliki. Nanka kuyeeyela Bamatata ba Cikombelo kuti mbabalaa mulandu wakusanganya lwiiyo lwa kukomba mituni, mbuli lwa Plato, antoomwe amalembe aasetekene. Nokuba kuti munakristu takubwene zyoonse zicitika eezyo, kuli basicikolo ba Bbaibbele, aaya makani aakatontola kaindi kuti sikoo. Kutegwa tulomye kumvwisya makani aaya, impuwo yalwiiyo lwaci Giliki mu BunaKristu ilivwuntaudwe kapati akulembwa muzikolo zipati. Umwi mwiyi William Inge, mwiyi wa Buleza ku Cikolo Cipati ca Cambridge, wakalongolola ncaakabona kuti:
“Lusyomo lwa Platonizimu ncibeela ciyandika kapati kulwiiyo lwabuleza mu BunaKristu . . . . [Ikuti bantu babala cakalembwa aa Plotinus, ooyo wakalaa mulimo wakweendelanya bu Platonizimu a Mangwalo,] inga bateelelesya zintu mbuzyakapindulwa kuzwa kuziyanza zyakaindi akuya ku bupaizi bupya, alimwi inga baibaluka mbocitakonzyeki kuzandula bu Platonizimu kuzwa ku BunaKristu kakwiina kufunzaulilizya BunaKristu muzibeelabeela. Mulumbe waku Galilaya, mbuli mbuwaamvwugwa kuzwa kumulomo wa Yahushua, kakwiina kudonaika awalo wakali sangenwe mpuwo yalusyomo lwaci Giliki . . . . Pele [BunaKristu butaanzi] kuzwa kumatalikilo kwini bwakayakidwe atalaa mpuwo ya buJuuda amizeezo yabupaizi bwa ciGiliki.”[1] (kuyungizya lusinizyo)
Kuyungizya waawo, James Strong, sicikolo wa Bbaibbele mulembi wa cibeela ca Bbaibbele ca Strong’s Concordance eeco cipandulula mabala, utondezya Plato mbwaakatusungilizya kusyoma muli Yahuwah. Awalo wakazumina mpuwo ya Plato mu BunaKristu:
Kuya kumamanino aamusela mutaanzi, aakataa musela wabili, banalumi bakayiide banji bakatalika kuyoboloka kuzwa ku buJuuda abupaizi bwa mituni kuzya ku BunaKristu. Aaba bakaletelezya muzikolo zya BunaKristu zya lwiiyo lwa Buleza mizeezo minjaanji ya Plato akusandaula mabala.[2] (Kuyungizya lusinizyo)
Plato kanjaanji ubalilizyigwa akataa bamayi bakalaa mpuwo kapati mumasi aa Kumbo.[3] Ino wakali muntu nzi Plato, alimwi ninzi ncaakali kusyoma? Mbubuti mizeezo takwe mbuyakasungilizya Bamatata bacikombelo bataanzi ambotulanganya Yahuwah mazubaano? Mbubuti lusyomo lwakwe mbolwiimpene kuzwa ku Mangwalo, hena cilaa kaambo eeco na? Mukubaa coolwe, misela yesu antoomwe a Bbaibbele zilayiingula mibuzyo eeyi.
Ino wakali ni Plato?
Plato (c.428-347 B.C.), izina lyakwe lini wakali Aristocles; wazyalilwa mumukwasyi wa nkumekume ulaampuwo mu buGiliki Bweebeka. Lusyomo lwa mituni ndolwakazwide mazubaayo mucisi cokwabo. Bawisi bakwe beni bakali kwaambwa kuti bakali bamukowa wa Poseidon, Leza waba Giliki wamu lwizi. [4] Mizeezo yokwa Plato yamituni yakazwide mpuwo ya bamayi mbuli ba Heraclitus (c. 600 BC) a Pythagoreans (c. 500 BC). Pele ndileelyo buyo naakafwide Socrates ooyo wakali kuluulwa naakazwidilila kubaa mpuwo ali nguwe. [5] Kalwiindide lufu lwa Socrates, Plato wakapanda mbungano yiitwa kuti Athens Academy. Eeyo yakali mbungano yabasongo bakali kuvwuntauzya ziiyo mbuli lwiiyo lwabuleza, nsaamuzi alwiiyo lwamulengalenga. [6] Sicikolo Wakwe wakalaa mpuwo kapati wakali Aristotle ooyo aakale alakwe wakabaa mpuwo iikkalilila.
Lusyomo lwa Plato
Plato wakalizyibidwe nkaambo kamizeezo njaakajisi yakuti atalaa nyika kwakali buumi busumpukide kakuli ansi lyanyika kwakali buyo zintu zitalaa mulimo mupati. Mumuzeezo wa Ziimo, ooyu muntu waku Athens wakapandulula kuti atalaa nyika, zintu zyoonse kufumbwa naa cintu nokuba muzeezo, zyakali muciimo ceebeka kakuli kunsaa nyika kwakali buyo mikonzyanyo iitaluleme ya zintu a mizeezo. Kuli Plato, ciimo ciinda bbota bweebe citalibonyi cakalaanguzu ciitwa kuti Cibotu.
Heraclitus wakali mutaanzi kuyeeyela kuti nguwaabelesya bbala lyakuti logos mukwaamba muzeezo wabulemu nokuba busongo oobo mbwaakali kuyeeyela kuti zyakali nguzu antela mpuwo yakali kweendelezya mulengalenga. Plato wakapampanuna muzeezo ooyu aakuyiisya kuti logos cakali zibeela zyotatwe zyakuti; Cibotu, Mizeezo (Logos), a Nyika ya Muuya. [7] Walo taakali kuyeeya kuti Logos (busongo, kaambo, azimwi zinjaanji.) wakali muntu susu, pele kuti zyakali nguzu naa mulazyo weendelezya zintu. Nokuba kuti Aristotle taakamaninide kubelesya muzeezo ookwa Plato wa Ziimo zya Zintu, pele wakali kusyoma muziimo zyotatwe. Aboobo wakalemba kuti:
Mbuli bwaambwa baabo batobela Pythagorean, inyika azintu zyoonse zili muli njiyo zyeendelezyegwa aanamba 3, nkaambo kuzwa kumatalikilo aakatikati akusikila kumamanino, mweelwe wazyo antoomwe ngwa “zyoonse,” alimwi mweelwe wazyo nzitatu. Aboobo, kubwezya zyotatwe eezyi kuzwa akataa zilengwa leza (kwaamba boobo) amilawo yazyo, tucibelesya namba ya 3 mukupaila Baleza [8] (kuyungizya lusinizyo)
Mukuya kwaciindi eeyi namba yabulemu yakapa kuti kutalike muzeezo wa mutwe wabaleza botatwe. Cikombelo ca Bamatata, bunji bwabo bakayiide lwiiyo lwa buGiliki, bakasandulula Mangwalo kweendelanya amizeezo yaci Giliki kwiinda mukubelesya mizeezo ya buJuuda oomo mwaakalembedwe. Bakatondezya muzeezo ookwa Plato wa Cibotu kweelanya aa Yahuwah, Mizeezo ya Logos muli Johane 1:1, a Nyika ya Muuya mu kukakatila kwa muntu kuti ayiisye mutwe wabaleza Botatwe. Balembi bamisela abamayi babupaizi abalo balapandulula mpuwo ya Baleza Botatwe bokwa Plato mu Bunakristu. Ngooyu mukonzyanyo, mulembi wamisela Edward Gibbon, mu Musela wa Bunakristu ngwaakalemba, ubandauka mpuwo yabu Giliki mukutambula Baleza Botatwe mu lusyomo kaamba kuti:
Ikuti Kukomba Mituni kakuli kwaazundwa a Bunakristu, nkokuti cili masimpe kuti Bunakristu bwakasofwaazyigwa aa Kukomba Mituni. Aboobo Buleza [bupaizi bwini mumakani aaya] bwa Banakrsitu bataanzi … bwakacincwa, kwiinda mu Cikombelo caku Loma, akuba lusyomo lutateeleleki lwa baleza botatwe. Bunji bwa mizeezo yabakomba mituni, eeyo yakazyila ku Ejipita akusumpulwa mumizeezo yokwa Plato, yakazumanana kubaanga ilaa mpindu mulusyomo [9](kuyungizya lusinizyo)
Kujanza limwi, Mangwalo kunyina pe naayiisya kuti Yahuwah mbaaleza botatwe. Nokuba mu Basicikolo basyoma muli baleza botatwe abalo inga bazuminizya makani aaya. Ngooyu mukonzyanyo, Mwiyi wabuleza mu Bbaputisiti William N. Clarke, wakalemba kuti:
Ibbala lyakuti Baleza Botatwe talibelesyegwi, alimwi kunyina citondezya akuti ooyu muzeezo wakalizyibidwe kale. Pele eeci nciyanza kwaciindi cilamfu Cizuminano Cipya cakali kubalwa aanga mizeezo yaciiyo eeci yamusela wakainda yakali kalembelezyedwe kale muli ncico, pele takuli mbubo oobo pe. Mumazuba aabaapositolo muzeezo wa Baleza Botatwe wakacili kubambwa…kawiindide misela yotatwe antela yone, kwakaletwa muzeezo wa Baleza Botatwe...Oolu lusyomo lwa misela lwakalaandene kapati kuzwa kulusyomo lusalala lwa kutaanguna.[10] (kuyungizya kusinizya)
IBbaibbele taliyiisyi kuti Yahuwah mbantu botatwe mumubili omwe pe. Pele ncoliyiisya,alimwi ncoliinduluka kutondezya kakwiina kudonaika, ncakuti Yahuwah ngumwi.
Ciibalusyo 6:4 (NASB) “Teelela, O Isilayeli! Yahuwah ngo Leza wesu, Yahuwah ngumwi! (kuyungizya lusinizyo)
Maako 12:32 (NASB) Mulembi wakati kuli Nguwe [Yahushua], “Cililuleme, Omwiyi; Waamba masimpe kuti WALO NGUMWI, ALIMWI KUNYINA UUMBI KUNZE LYAKWE; (kuyungizya kusinizya)
Kuyungizya atalaa mizeezo yokwa Plato ya mutwe wabulemu a Logos, lusyomo lwakwe kuti muuya tuufwi alwalo lwakakulwaizya misela yakatobela Bbaibbele kuti ilanganye Kristu munzila eeyo. Plato wakazumanana kuti miya yoonse yakali kupona lyoonse alimwi yakali kupona kiitaninga zyalwa,[11] alimwi, kiitaninga zyalululwa.[12] Ooku kusyoma kwakabambila nzila yakusebulula kasimpe oomo Cikombelo ca Bamatata nicakalaa mpuwo yaba Giliki[13] mucaapandulwida mulumbe mubotu. Mpoonya cintu cakatobela wakali muzeezo wakuti Yahushua wakali kupona kataninga zyalwa akumitwa mwida lya Maliya nkaambo oobo mbombubo mbucakeelede kweenda. Nokuba boobo, ziyanza zyaba Hebulayo tiizyakali kusyoma kuti muuya ulapona kuutaninga zyalwa. Pele, bakali kuyiisya kuti zintu kutaanguna “zyakali kupona” muli Yahuwah muluzyibo Lwakwe lwazintu zyoonse ziciboola kumbele. Ngooyu mukonzyanyo, muciindi cakuti twakali kupona kujulu katutaninga zyalwa, Mangwalo ayiisya kuti twakali zyibidwe kale kuli Yahuwah alimwi twakali kale cibeela ca makanze Aakwe:
Intembauzyo 139:15-16 (NASB) Ciimo cangu tiicakasisidwe kulindiwe, eelyo Ime neekabambwa mumaseseke, Alimwi akubumbwa cabunkutwe kunsaa nyika; 6Meso aako akandibona nketaninga bambwa; Alimwi mu bbuku Lyako mwakali lembedwe mazuba aangu woonse, kaataninga sika nokuba buzuba bomwe. (Kuyungizya lusinizyo)
Mangwalo alaambilizya akuti ooku kupona kwaambwa boobu nkwakuti zintu zyakali mumuzeezo ookwa Yahuwah naa muluzyibo lwa zintu ziciboola “kumalengelo aanyika.” Ooyu muzeezo waciHebulayo wansiku wakupona kotaninga zyalwa mbombubo mbwaamwaambilizya Yahushua Mangwalo. Walo taakali kupona ncobeni kujulu nyika kiitana lengwa,mbuli basicikolo ba Plato mbobateelela, pele wakalizyibidwe kale kuli Yahuwah alimwi wakali cibeela ca makanze ngaakabambide kale.
1 Petulo 1:20 (NASB) Nkaambo Walo [Yahushua] wakalizyibidwe kale kaatanasika matalikilo aanyika, pele walibonya mazubaano aamamanino nkaambo kenu… (kuyungizya kusinizya)
Milimo 2:22-23 (NASB) “Nobalombwana ba Isilayeli kamuteelela majwi aaya: Yahushua waku Nazaleta, imuntu waatondezyegwa kuli ndinywe a Yahuwah mumaleele aagambya amuzitondezyo eezyo Yahuwah nzyaakacita kwiinda muli Nguwe akati kenu, mbweenya mbuli ndinywe lwenu mbombuzyi— 23 ooyu Mwaalumi wakaletwa mumakanze aakabambidwe amuluzyibo lwa Yahuwah, inywe mwakamugagaila aciciingano amaanza aabantu batamuzyi leza akumujaya. (Kuyungizya lusinizyo)
Petulo naakaamba kuti nicakali masimpe ncobeni kuti Yahushua wakali kupona kataninga zyalwa kujulu kali Yahuwah muciimo ca Jwi. Pele aaka kampango kalembedwe kuti Yahuwah wakalimuzyi kale Yahushua, eeco ncecintu cakaambilizyidwe aamushinshimi Jeremiya:
Jelemiya 1:5 (NASB) “Ime nketaninga kubumba mwida ndakalikuzyi kale, Alimwi kotaninga zyalwa, Ime ndakakusetekanya. Ime ndakakusala kuba mushinshimi wamasi.” (kuyungizya lusinizyo)
Plato a Bamatata ba Cikombelo
Kwaamba kuti Plato wakalaa mpuwo akataa Bamatata, tacili cintu ncotunga twaindilizya kwaamba. Mulembi wamisela mu Cikombelo Philip Schaff ulalongolola makani mabotu aa mpuwo ya Plato kuli Bamatata ba Cikombelo kuti:
Alimwi bunji bwa Banakristu bataanzi, bakatalika kuyandisya mizeezo ya lusyomo lwa Plato, alimwi bakatalika kubelesya mizeezo kulwanya akukomezya Bunakristu akukambauka milumbe iizwide mizeezo ya Plato. Mizeezo ya Logos a Baleza Botatwe yakayakilwa atalaa Bamatata BaGiliki, aabo, nokuba kuti tiibakayiide muzikolo, pele bakanjilaukwa mpuwo ya Plato cigaminina nokuba kwiinda mumbali, kapati kuzwa ku baJuuda baku Alexandria. Kwaamba zintu zilubide zinyonganya lusyomo mbuzyakasobelela akunjila Cikombelo, eeco tacikonzyi kukazyigwa… Akataa Bamatata aabo bakali kutobela Plato, kuli Justin Martyr, Athenagoras, Theophilus, Ireneus, Hippolytus, Clement waku Alexandria, Origen, Minutius Felix, Eusebius, Methodius, Basil Mupati, Gregory waku Nyssa, a St. Augustine.”[14] (Kuyungizya lusinizyo)
Atulange kasyoonto Bamatata ba Cikombelo bamwi bakalikuluulwa “bu Pulato”.
Athenagoras waku Athens, wakali sikukazya kuzwa mumusela wabili kazyedwe mufutuli. Ibbuku lya Encylopedia Britannica lyaamba kuti, “Lwiiyo lwakwe lwa buleza lwakali yuminide mizeezo yabu Plato...”(kuyungizya kusinizya).[15] Alimwi bbuku lya Encyclopaedia Americana lyaamba kuti:
Athenagoras wakali kuvwuzya kuvwelavwela lusyomolwa baGiliki basikweema abasongo kaapti Plato antoomwe kulusyomo lwa Bunakristu.” [16] (kuyungizya lusinizyo)
Augustine waku Hippo (354 – 430 AD), ambweni nguuyinda kubaa mpuwo akataa Bamatata ba Cikombelo, wakakulwaizya mizeezo yakwe ya Plato eelyo naakati, “Mulumbe wa Plato,wiinda kusalala mubusongo boonse, uutapaula mayoba aatusinkila azintu zitaluleme….”[17] Richard Tarnas, mulembi wa bbuku lyakalaa mpuwo lyakuti 'Passion of the Western Mind, ndyaakalemba Augustine wakalumbaizya Plato kuti:
“… Wakali Augustine wakaanza BunaKristu bwa BuPlato ooyo wakanjilauka Bunakristu bwaakatikati ka Misela kucooko ca Kumbo. Bunakristu bwakaliintide kulivwelenganya kumizeezo ya BuGiliki cakuti mizeezo ampuwo ya Socrates aya Plato kanjaanji yakali kulanganyigwa aanga nja banaKristu basaante bakaindi…” (kuyungizya lusinizyo)[18]
Clement waku Alexandria (150 – 215 AD) wakayiila mucikolo cakalaa mpuwo kapati ku Alexandria. Albert Outler wakalemba mubbuku lyakuti 'Journal of Religion' kuti ooyu musongo:
…Ulaa busena busumpukide mu “kupindula Bunakristu kuba bupaizi bwa ciGiliki…Kulangwa kuti Clement wakaindilizya kuya kumbele akuti Banakristu bazuunyene abalo bakali kumbele mukubelesya mizeezo abusongo bwa ciGiliki mulusyomo lwa Bunakristu bwabo. Plato ngo mwiyi wabusongo ngwaakali kuyandisya kumoyo.[19] (kuyungizya lusinizyo)
Clement wakali kusyoma kuti busongo bwa ciGiliki bwakali musyobo wa mwiyi ooyo wakabambila nzila ku BaGiliki kuti batambule Kristu. [20] Ipenzi ndyakuti, muciindi cakuyaamuka mizeezo ya Plato azimwi zinjaanji zyabupaizi bwa mituni akuyaamina ku Mangwalo aabuJuuda, Clement waku Alexandria, awalo mbweenya mbuli Bamatata ba Cikombelo bamwi, wakasumpauzya akuvwelavwela ku Bunakristu.
Gregory waku Nyssa (335 – 395 AD), wakali umwi Wisi wa Cikombelo wakalaa mulimo mupati wakubamba lusyomo lwa Baleza botatwe ku Muswaangano waku Constantinople (381 AD), kwaambwa kuti walo “…[waka]pandulula mulimo wa Kristu wakufutula bantu mumulaka uubelesya mizeezo ya Plato.” [21] Harry Wolfson, mubbuku lya 'The Philosophy of the Church Fathers, waamba kupyopyongana kwaacitigwa eelyo Gregory naakasola kumvwanya leza omwe wa baJuuda antoomwe a bupaizi bwa ciGiliki:
“Ninzila yakweendelanya, akuswaanganya, mbuli bwaamba Gregory waku Nyssa, leza omwe wa buJuuda antoomwe a baleza banji ba buGiliki. Eeyi nzila njibakaswaanganyigwa yakacesyacesya leza omwe wa buJuuda akutambula busongo bwa baGiliki.” [22] (kuyungizya lusinizyo)
Nkaambo nzi ncocilaa kaambo kuti Plato wakasungilizya Bamatata ba Cikombelo
Bamwi inga babuzya kuti ino eeco cilaa mulimo nzi kuti Plato naakalaa mpuwo iili boobo akataa Bamatata ba Cikombelo ambotuteelela Yahuwah. Hena kuvwelenganya busongo bwa ciGiliki antoomwe a Mangwalo aa buJuuda inga calubila kapati boobo? Bwiinguzi bumvwikisya mbwakuti, inzya! Mukucincanya bubambe bwa Mangwalo akubikka buGiliki, abulangizi bwa nyika iitali mu Bbaibbele, ooko nkupindulula akuvwunikila ceeco cakalembedwe kutaanguna mumalembe aasetekene. Kuyungizya waawo, Bamatata balaa mpuwo kapati mu Cikombelo banjaanji bakali kusyoma kuti muntu ulakonzya kukomena muluzyibo lwakwe lwakuzyiba Yahuwah kwiinda mu busongo bwa buGiliki (philo + sophia = kuyandisya busongo), pele Paulu wakati muntu taakazyiba Yahuwah kwiinda mubusongo bwaanyika.
1 Bakolinto 1:20-21 (NASB) Nguli muntu musongo? Nguli mulembi? Uli kuli ooyo sikukazyanya mumusela uuno? Hena Yahuwah taabamba kuti bufubaale busongo bwaanyika? 21 Nkaambo kuzwa mubusongo bwa Yahuwah inyika tiiyaka boola kuluzyibo lwa Yahuwah, Yahuwah wakali kkomene nkaambo kamulumbe waakambaukilwa mubufubafuba kutegwa aabo bateelela bavwunwe. (kuyungizya lusinizyo)
Mubwini, Paulu wakalomya kucenjezya kuti Cikombelo tiicakeelede kutolwa buzike mubusongo bwaansi:
Bakolose 2:8 (NASB) Amulangisye kuti kutabi muntu uumoongelezya akumutola buzike cabusongo kwiinda mukucengelela kutakwe bulumbu, mutunsiyansiya twa bantu, kweendelanya amilazyo ya nyika, kwiinda kweendelana aa Kristu. (kuyungizya lusinizyo)
Mukubula coolwe, Bamatata bakasandukide kumpuwo ya buGiliki, bakauntuluzyila malailile aaya. Aboobo cintu cakatobela nkusyoma muli Leza mweenzu uutazyibidwe mu Mangwalo. Mbuli sicikolo wa Cizuminano Cakale, N.H. Snaith, mbwaakakosozya kuti:
Aawo mpotwiiimvwi mukusandulula lwiiyo lwa Leza lwa Bbaibbele kweezyeka aa mizeezo ya baGiliki basongo, akali sakene akumwaikizyanya kapati kwamisela minji akunyonyoona lusyomo lwa Bunakristu…Bunakristu bwini bulipengede kusandulula ba Bashinshimi kuya kumizeezo ya Plato.[23] (kuyungizya lusinizyo)
Lyoonse tweelede kwiibaluka kuti Plato wakali muntu uutasyomi, simituni, uusweekede alimwi uutajisi Leza omwe wamu Bbaibbele. Mbuli mbotuli Banakristu, swebo tatweelede kubunganyigwa antoomwe a batasyomi:
2 Bakolinto 6:14-15 (NASB) Mutanoobungani antoomwe abatasyomi; nkaambo ninzi ncobeendelana batasyomi abasyomi, bululami akubula mulawo, nanka kuti nkweendelana nzi kuliko akataa mumuni amudima? 15 Ninzi ceendelana akataa Kristu a Beliya, naa ninzi uusyoma ncayendelana amuntu uutasyomi?
Mangwalo alikkwene kuyubununa Yahuwah ku bantu [24] Alatupa kufumbwa ncotweelede kuzyiba kuti Nguni alimwi amakanze Aakwe aalufutuko kwiinda muli Yahushua amubulelo buciboola ali buti. Jude, mweeninyina aa Mufutuli, wakalemba kuti tweelede “kutingaanina canguzu oolo lufutuko ndubaapedwe basaante.” (kuyungizya lusinizyo) [25] Langisya kuti ooko kupegwa lusyomo lwa bunakristu tiikwakali mucibeela citakkwene. Balembi ba Cizuminano Cipya tiibakakulwaizya banakristu kulindila myaka iili myaanda yotatwe nkokuya Bamatata ba Cikombelo batupe mulaka nokuba busongo bwa kumvwisyisya ceeco Yahuwah ncaakaalilwa kutupandulwida mu Jwi Lyakwe. Pele, lusyomo lwakaletwa mubuzwide mukuya kwaciindi.
Mukuyungizya aawo, Paulu wakati eelyo naakali kuyiisya basyomi makani aa Yahuwah a Simalelo Yahushua Messiah, kuti walo kunyina pe ncaakasisa kuli mbabo cilaa mpindu.[26] Aboobo, Paulu kunyina pe naakayiisya kuti Yahuwah mbantu botatwe mumubili omwe. Mukwiimpanya, walo wakayiisya kuti kuli buyo Leza omwe, Taata, akuti Yahushua tali Leza, pele ngu Kristu (Messiah) ooyo Yahuwah ngwaakabamba kuti abe Simalelo.[27]
1 Bakolinto 8:6 (NASB) pele kuli ndiswe kuli buyo Leza omwe,Taata, ooko kuzwa zintu zyoonse, alimwi tuponena Nguwe; a Simalelo omwe, Yahushua Messiah, ooyo kwiinda muli Nguwe zintu zyoonse muzyakalengelwa, akupona kwiinda muli Nguwe.
Tweelede kusala naa tuyanda kuyaamina ku Mangwalo abumboni bwa Yahushua ooyo wakapaila kuti “Taata…Webo [uli] Leza wamasimpe olikke,”[28] akutwaambila kuti Yahuwah nguni, nanka kuti tulaasulaika antoomwe amalembe aamisela akutambula Baleza Botatwe aabo balaa miyanda iisyangidwe mumizeezo ya Plato.
[1] W.R. Inge, The Philosophy of Plotinus (London: Longmans, 1918), p. 12, 14.
[2] James Strong, John McClintock, “Trinity” in Cyclopaedia of Biblical, Theological, and Ecclesiastical Literature, Vol. 10, (New York: Harper, 1891), p. 553.)
[3] “Top Ten Ancient Greek Philosophers,” Ancient History Lists, accessed 8-11-19, https://www.ancienthistorylists.com/greek-history/top-10-ancient-greek-philosophers/
[4] “Plato,” Encyclopaedia Britannica, lyakajanwa mu 8-8-19, https://www.britannica.com/biography/Plato
[5] “Plato,” Internet Encyclopedia of Philosophy, lyakajanwa mu 8-8-19, https://www.iep.utm.edu/plato/
[6] “All About Plato’s Famous Academy,” ThoughtCo., lyakajanwa mu 8-8-19, https://www.thoughtco.com/all-about-platos-famous-academy-112520
[7] Charles Bigg, Christian Platonists of Alexandria, 1886, p. 249.
[8] Aristotle, On the Heavens, Bbuku 1, caandaano 1. https://classicalastrologer.files.wordpress.com/2012/12/ontheheavensaristotle1.pdf
[9] Edward Gibbon, History of Christianity (1883, p. xvi). Mbuli bulembuludwe mu Is God a Trinity? (United Church of God, 2012).
[10] William Newton Clarke, The Christian Doctrine of God, (Edinburgh: T&T Clark, 1909), p. 230-231.
[11] Plato, Timaeus
[12] Robert G. Olson, A Short Introduction to Philosophy, (Mineola, NY: Dover Publications, Inc., 2003), p. 62.
[13] Ibbala lyakuti Bamatata ba Cikombelo mucibalo eeci inga lyaambilizya abamwi mbuli Mwaapositolo Justin Martyr.
[14] “Platonism and Christianity,” The New Schaff-Herzog Encyclopedia of Religious Knowledge, 1957, Vol. IX, p. 91
[15] “Athenagoras,” Encyclopaedia Britannica, 11th edition, p. 831. lyakajanwa a intaneti mu 8-8-19, https://theodora.com/encyclopedia/a2/athenagoras.html
[16] “Athenagoras,” Encyclopedia Americana, s.v. (2001), Vol. 2, 605.
[17] David Davidson, Take it From the Church Fathers: You Should Read Plato, lyakajanwa mu 8-7-19, https://blog.logos.com/2013/11/plato-christianity-church-fathers/?fbclid=IwAR2uplDdR9Nj4JFzokKuW3iDtn8hj28NWP4b6g579l4Qy6AMQ3HMRoiN6O8
[18] Richard Tarnas, The Passion of the Western Mind, (Ballantine Books, 1991), p. 103.
[19] Albert C. Outler, (1940). “The “Platonism” of Clement of Alexandria”. The Journal of Religion(1940), Vol. 20 (3), p. 217–240.
[20] David Davidson, Take it From the Church Fathers: You Should Read Plato, lyakajanwa mu 8-7-19, https://blog.logos.com/2013/11/plato-christianity-church-fathers/?fbclid=IwAR2uplDdR9Nj4JFzokKuW3iDtn8hj28NWP4b6g579l4Qy6AMQ3HMRoiN6O8
[21] Gregory waku Nyssa, The Great Catechism 16 [52], 32 [80 – 81].
[22] Harry Austryn Wolfson, The Philiospohy of the Church Fathers (Cambridge: Harvard University Press, 1970), p. 578-579.
[23] Norman H. Snaith, The Distinctive Ideas of the Old Testament, (London: Epworth Press, 1955), p. 187, 188.
[24] 2 Timoteo 3:16-17; 2 Petulo 1:20-21
[25] Jude 1:3
[26] Milimo 20:20
[27] Milimo 2:36
[28] Johane 17:1 a 3.
Eeci cibalo citali ca nkamu ya-WLC cakazyila ku https://onegodworship.com/.
Twakagwisya mucibalo citaanzi woonse mazina aabaleza bakafwalwa amazina aamilimo ookwa Taata a Mwana, akubikka mucibaka cangawo mazina aabo eeni. Kuyungizya waawo, twakajokolosya mu Mangwalo aalembuludwe mazina aa Yahuwah a Yahushua, mbuli mbwaakalembedwe kutaanguna abalembi ba Bbaibbele bakayoyedwe Moza. -Nkamu ya WLC


c: text/html

text:
อ่านการ์ตูน Toshishita No Otokonoko แปลไทย
อ่าน Toshishita no Otokonoko, อ่านการ์ตูน Toshishita no Otokonoko, อ่านการ์ตูนออนไลน์ Toshishita no Otokonoko, มังงะ Toshishita no Otokonoko, Toshishita no Otokonoko TH อัพเดทล่าสุด, Toshishita no Otokonoko manga, Toshishita no Otokonoko แปลไทย, Toshishita no Otokonoko ตอนที่ 1 ตอนที่ 2 ตอนที่ 3, Toshishita no Otokonoko ch. 1 ch. 2 ch. 3 4 5 6 7 8 9 10 11 12 13 14 15 16, Toshishita no Otokonoko
ลำดับตอน ทั้งหมด
Toshishita no Otokonoko ตอนที่ 16
2 __year
Toshishita no Otokonoko ตอนที่ 15
2 __year
Toshishita no Otokonoko ตอนที่ 14
2 __year

robotstxt: allowed

filter: keep


text:
Toonse tulikazyi kaano kanyanyaazya masusu ka Daniyele mumulindi wa basyuumbwa. Pele hena yebo wakakamvwa kale mbokamaninizya bwini aako kaano? Yebo uyeeya kuti ulikazyi kale koonse nkokamanina, pe ma, koima kace, ndijisi makani aati kwaankamike! Tiibakali baabo bakali kunonga Daniyele abamakaintu abana babo bakaligwa mafuwa aabo basyuumbwa aciindi ca cisusulo mafumofumo aamanyongwe aayo pe. Pele, kweendelanya abulembedwe mazubaano, ngu Daniyele lwakwe wakakwamaunwa mumulindi oomo, mbobasendekezya “baambilizi” bamwi a “basicikolo” bamazubaano. Aasyoonto syoonto, kabeela komwe-komwe, ooyo mwaalumi Yahushua ngwaakaganta kuti ngu “Daniyele mushinshimi” (Mateyo 24:15) bakamuvwalaula kuzwa mumalembe aacishinshimi cakwe mu Mangwalo eesu aalibotela, kusikila kwakacaazya buyo zipompo zya mafuwa mayumu nta, eezyo lino zipandululwa mumajwi aakubosya-bosya kuti “mulembi walweeno” ooyo wakalemba ceeco caambwa munzila ngubauba kuti cakali cishinshimi ciciyoozuzikwa kumbelaa mazuba.1
Mbube eeci caambilizya kuti aaka kaano, kweendelanya abaambilizi ba Bbaibbele bamazubaano, kunooli keelede kuba kakuti Daniyele taakali mushinshimi wa masimpe ookwa Yahuwah, nkaambo wakalemba bbuku lyakwe muciindi ca Maccabees, munsaa mwaka wa 165 BC, nokuba myaka 400 kaciindide ciindi cakutandilwa ku Bbabbuloni mu 586 BC. Pele kwiinda kuti abe malembe ngaakalilembela akubona ntongola meso lwakwe Daniyele kuzwa kunyika yokwabo naakatolwa buzike kwa Mwami Nebuchadnezzar, pele ooyu “Daniyele” wakalemba aakale kaziindide zintu eezyo. Aboobo baamba kuti zishinshimi zyakwe tiizyakayubununwa mubulemu bwa Yahuwah ooyo waambilizya mamanino kuzwa kumatalikilo. “Zishinshimi” Zyakwe mubwini, nzya misela amisela yakainda kale kucengeezya aanga nzishinshimi ziciyoocitika. Ooyo Daniyele, ngotutambidwe kusyoma, wakalemba bbuku lyakwe mbuli “kaano kamaambila mbali” munzila yakwaamba mamanino mbuli mbokubede mumalembe aa BaJuuda aambilizya mamanino aakalembwa muciindi cankondo zyakuzangila mfulumende muciindi ca Maccabesi.
Nokuba boobo, tulikulwaizyidwe kuya kumbele mumalembe aaya, tatweelede kulibilika. Makanze aa Daniyele ooyu, mbweenya mbuli balembi bamangwalo banjaanji, akalaa mulimo mupati. Balembi bamabbuku aayo mbuli 1 Ezra, 2 Baruch, 4 Enoch, abamwi banjaanji bakali kulombozya kukulwaizya bantu ba Yahuwah bapenzyedwe kumvwa mulumbe ooyo Yahuwah ngwayoopwayaula masi aali kulaale akupa basaante Bakwe bulumbu bwabo. Kutegwa bazwidilile mumakanze aakulemba zyamamanino aanyika, aabo balembi bakali kuvwuntauzya biyo bweende bwa misela akataa bantu bokwabo, akusandulula misela yakainda kweendelanya amanyongwe aamazubaayo, zimwi ziindi akulanganya misela yakainda kuti ncishinshimi. Nkabela bunji bwa “basicikolo” a “baambilizi” mazubaano babikka Daniyele mumbaakani eeyi.
Muziyanza zyabantu, balembi bamazubaano bakumbatizya mibandi yabo kumitwe yamakani yone. Basendekezya kuti Daniyele ulayimpya amwi makani aamisela yakainda, alimwi kunooli kuti kacikonzyeka kuubauba, usanganya zintu zyatakacitika ciindi eeco. Batamauka kulubila mumulaka uulembedwe (mbuli wakuti Daniyele ubelesya mabala aaci Giliki, pele wakalemba muci Hebulayo aci Alamu kumbelaa mazuba). Balatamikizya akupindula zintu zisyomwa alimwi, eezyo ziyandika mucibalo eeci kuti zimvwikaanga nkulubizya cishinshimi azintu zitakonzyi kucitika. Mbombubo oobu mbobapelengusya makani.
Mwati ndaamba kale kuti aabo bali boobo mba mazubaano? Pe nditalubizyi. Ndayeeya umwi wakali kufubaazya wakalaa zina lya Porphyr wakazyalwa mu AD 233 ku Tyre, Syria. Porphyry wakali sikwiiya wa Plotinus musongo ooyo wakatobela musyule lya Plato. Walo wakali sinkondonyina wa Bunakristu uupapide alimwi wakalemba mabbuku kkumi amusanu aamutwe wakuti Against the Christians. Kusikila mbuli mbwekonzya kwaamba, Porphyry wakali mutaanzi kusendekezya kuti bbuku lya Daniyele tiilyakali lya cishinshimi bwinibwini, alimwi tiilyakalembwa aa Daniyele, pele lyakabungwabungwa munsaa ciindi ca kuzangila mfulumende kuna Maccabesi. Walo wakasolekesya kuzibinganya bushinshimi bwa “Daniyele mushinshimi” kwiinda mukukosozya kuti bbuku lyakwe lyakali lyakubeja. Lino, Ime inga ndamulekelela Porphyry nkaambo wakali mulwani alimwi kali muntu uuyandisya masendekezya. Makanze aakwe akali aakuti asampauzye Bunakristu. Walo katakwe bweemya wakali kucimwa Bunakristu. Pe ma Ime inga nsyeebalekelela aabo mazubaano baamba kuti bayiminina Kristu kakuli beendela mumukondo wa Porphyry anzila yini njaakali kusungilizya kudonaika bbuku eelyo lilibonya cakusalazya kuti ndyaakali kuyandisya kubala Yahushua lwakwe akusyoma kakwiina kweenkela.
Saa, ncinzi ncotunga twaamba amakani aaya? Kunyina busena nkotunga twazubulula twaambo tulema boobu. Pe aasyoonto biyo, atulangisye tumwi twaambo tusyoonto tugwasyilizya. Kutaanguna, ibbuku lya Daniyele lyoonse lyakali kusanganyigwa akataa mabbuku aaci Hebulayo mu Mangwalo. Kufumbwa naa eeli bbuku lyakali mucibeela ca “Bashinshimi” nanka mu “Malembe”, eeco tacikwe kaambo. Ono kakwiina kukazyanya, kunyina uunga wakaka kuti eeli bbuku lyakali sanganyidwe mumalembe aasetekene aa Bbaibbele lyaci Hebulayo, alimwi lyoonse lyakali simpidwe mpeenyaawo. (Kuli mabbuku aamwi aabulemu aatasanganyidwe; mbuli bbuku lya 1 Maccabees nokuba lya Ecclesiasticus. Aaya obile, kupa mukonzyanyo, akali kulanganyigwa aabulemu akataa bamaJuuda baciindi eeco, pele taajanwi mumabbuku aamilazyo, nokuba kulanganyigwa kuti aakayoyelwa moza.) Kaambo keni nkakuti, sinagogwe lyansiku lyaali kusyoma kuti naakainda mushinshimi Malachi, kwakanyina jwi lya cishinshimi kwamyaka 400 kusikila ku jwi lya Johane Mubbizyi. Ooku nkokwaamba kuti, aabo basendekezya Daniyele kuti wakali kulicengeezya biyo kuba Daniyele munsaa mwaka wa 165 BC, bayanda kuti tusyome kuti bbuku lya Daniyele lyakabbidikizyigwa kunjizyigwa akataa mabbuku aa milazyo abantu beni bakamuzyi kabotu Nehemiah a Malachi, aabo bakali bashinshimi bamasimpe bacaalizya mumusela wa Cizuminano Cakale; aabo baalumi lwabo bakali kulemekezya Mangwalo kuti akayoyelwa moza. Alimwi ooko kuusa kwakayinduluka mucipati 1 Maccabees nkwakuti, “kwakanyina mushinshimi munyika”! Mupaizi wakalaafwi kuzaya Mattathias mu 1 Maccabeus 2:49-70, wakabelesya mukonzyanyo wa Daniyele abalongwenyina botatwe kuti bakulwaizye bana bakwe basankwa kutegwa bakajanike kabasyomeka kuli Yahuwah wa Isilayeli. Walo wakakombelezya jwi lya mushinshimi wakainda nkaambo kwakanyina “Daniyele mushinshimi” wakacili kupona munyika aciindi eeco. Kukosozya makani: Ikuti bbuku lya Daniyele nilyaalembedwe akataa zizuminano, nkokuti “taakali mushinshimi”! Masimpe eeni ngakuti wakali mushinshimi nkaambo wakalemba akukanana eelyo Yahuwah kataninga umuzya bashinshimi Bakwe mumyaka iili 400 yakasolweda kusikila kuli Johane Mubbizyi naakaambilizya mulumbe munkanda.
Cabili, kufumbwa sicikolo wa Bbaibbele ulizyi kuti Malembe mataanzi aansiku aayitwa kuti ‘Septuagint’, LXX (aasanduludwe muci Giliki kuzwa ku Bbaibbele lyaci Hebulayo) akasandululwa munsaa myaka 300 kusikila 250 BC mumalelo aaba batobeli ba Ptolemy baku Egipita. Alimwi inga yebo weezyeezya kuti nzi? Ibbuku lya Daniyele eelyo ndyobala mazubaano lyakaliko alimwi liciliko mu Malembe aa Septuaginti! Ikuti yebo kotobelezya myeelwe inga wazyiba kuti mwaka wa 250 BC wakainda kaindi loko musyule lya mwaka wa 165 AD.
Aboobo, akutobelezya makani, Ime lyoonse ndakali kuyandisya kumvwa kaano ka Alexander Mupati ooyo ngwaakabandauka Josephus (walo wakali kulemba mumwaka wa 80 AD). Mubbuku lyakwe lilaa mutwe wakuti Antiquities of the Jews, Bbuku XI, caandaano 8, Josephus utwaambila kaano kafundusya boya amubili kapandulula mbuwaacingililwa munzi wa Tyre amukomi mupati waci Giliki eelyo naakakumbila bamaJuuda zyakulya kuti asanine lumamba lwakwe. Jaddua, silutwe wa bapaizi, waamukakila Alexander ncaakakumbila. Kaambo nkaakapa kakali kakuti bamaJuuda bakalyaaba kumvwanaa mwami waku Persia, Darius. Ono Alexander mbwaakazundila biyo munzi wa Tyre, wakakalala akutunga mulongo impi zyakwe kuya ku Jelusalema kuti abakayiisye ciiyo bamaJuuda.
Kulibonyaanga Jaddua silutwe wa bapaizi wakaambilwa kuli Yahuwah muciloto ncibakeelede kucita bamaJuuda. Bapaizi boonse bakasama zituba. Jaddua alakwe wakalibbalaika zyabupaizi zyakwe, cikobela ca nkandamalowa, acikwankwani caacamba acikwepesi ca golide. Mbube kwakatobela mulongo wabapaizi basamide zituba, kabaimba nyimbo zyaku Ziyoni, bamaJuuda bakaunka anze kuyookwaanzya Alexander mpaakatantide bbiza lyakwe lituba alumamba lwakwe luyoosya lutakonzyi kulesyegwa. Kweendelanya bwaamba Josephus, Jaddua wakatondezya Alexander zishinshimi zya Daniyele, mbuli mbocilembedwe mu caandaano 8:1-8 a 15-22. Eezi zibalo zyakali kwaambilizya kuboola kwa Alexander munguzu zitakonzyi kukomwa atalaa nyika. Kulibonyaanga, Alexander wakazingwa cakuti wakawumpa zipaililo akukomba Leza wa bamaJuuda. Pe ma, kaambo keeleba mumbali nkakuti, eeco cakacitika munsaa mwaka 330 BC. Basikasaaza, inzya ncobeni, balitonkomene aawo biyo mpobafubaazya malembe aa Josephus kuti nga mulembi wamisela mubeji awalo wakalemba makani kaciindide ciindi eeco. Kasimpe katakonzyi kukakwa nokuba boobo nkokacili: Alexander wakadibbaula kufumbwa munzi wakali mu Syria ooyo wakamvwene aa Darius, kugwisyila biyo Jelusalema.
Ncobeni, Alexander taakalemeka biyo munzi wa Jelusalema a Tempele lyawo, pele wakuuyandisya. Nkaambo nzi? Yebo, inga wazyibila omwini mumizeezo yako. Josephus utwaambila bupanduluzi bumvwika maanu: Nkaambo kaceeco ncaakabalilwa mubbuku lya Daniyele mbucaamupa kulimvwa. Alexander wakamwetamweta naakayibaluka kuti walo nguwakali kushinshimwa mumakani aaya kwa mazyalane manjaanji kataninga sika!
Cane, eelyo Malembe aaku Lwizi Lusiya naakalibonya antangalala mu 1947, twakamvwa kuti aabo babunyina bakkala ku Qumran bakali jisi malembe aansiku manjaanji atubeelabeela twa cishinshimi ca Bbaibbele lyaci Hebulayo. Kwakali sangene mu malembe aayandisyidwe aansiku, tubeelabeela twa mabbuku ookwa Izaya a Daniyele, akataa amwi manjaanji. Mubbuku lyakuti Expository Sermons on the Book of Daniel W . A. Criswell upandulula kuti: “Malembe ookwa Daniyele azyila kuciindi eeco basikunonga ncobaamba kuti bbuku lya Daniyele nilyakalembululwa cakubeja. Malembe aansiku ookwa Daniel...akalembedwe cibeela muci Hebulayo acibeela muci Alamu, alimwi acibeela camu ci Alamu pele tacili ci Alamu cilikke cilembedwe mu malembe aaciindi ca Maccabees, ci Alamu ca kujwe camusela wa cisambomwe BC. Aawo aali Bbaibbele, muli Izaya, awalo Daniyele nnkwali Alimwi mulaka waci Hebulayo ookwa Daniyele mumalembe aaku Qumran, mulaka uuzukide, nci Hebulayo ca Cizuminano Cakale, kutali ca musela uuna Maccabees.” Ono komvwisyisya busongo mukaambo aaka. Cakusalazyila limwi kwiimina biyo mu makani aa mulaka uubelesyedwe, bbuku lya Daniyele lyakalembwa myaanda-myaanda yamyaka yakaindide kutali kulembwa leelyo nobayanda kutweena baambilizyi bamazubaano. “Daniyele, mushinshimi” wancobeni wakashinshimwa myaanda-myaanda yamyaka kataninga sika Maccabees. “Daniyele, mushinshimi” wancobeni wakayubununa munzila ya moza mazuba aacizya kumbele ookwa Yahuwah kacitaninga citika eeco cakaambwa mumisela yakatobela. Mbube Daniyele ulazwidilila musunko wakuba masimpe ooyo Yahuwah ngwabikkide (mukonzyanyo mbuli wamu Ciibalusyo 18:21-22).
Casanu, bikkila maanu kuli ceeci. Mushinshimi Ezekiya acisyoonto ca 14:14, 20 aca 28:3, waambilizya Daniyele umwi kunze lya bakomi bapati mu Bbaibbele lyaci Hebulayo — Noah a Joobo. Koyibaluka kuti Ezekiya wakali kulemba aciindi ca kutolwa ku Bbabbuloni alimwi wakali kupona aciindi comwe a Daniyele. Walo waamba Daniyele ooyo kuti “mululami” alimwi “musongo.” Ime nsyeyeeyeli nokuba aniini kuti Yahuwah inga waamba mwaalumi uulemba mumwaka wa 165 BC kalicengeezya kuba mushinshimi Wakwe (pele kulanga kabotu-kabotu zintu kabotu mbu zyakatobelana waawo alimwi akusandulula cakusindinganya) kuti ooyo inga kali mululami nokuba kuba musongo. Pe ma! Daniyele uuli muli Ezekiya, ulizyibidwe mpuwo nkaambo kakusetekana kwakwe abusongo kweelana aba Noah a Joobo. Ezekiya upa bumboni kuti Daniyele wakali mukomi wamasimpe mbuli yooyo ngwebala mu Bbaibbele lya mazubaano. Ono hena tutalike kubuzyilila akunonga bushinshimi bwa Ezekiya abwalo na? Hena ono tatubwene kupelengusya ooku kubuzyilila kuli boobu nkokutugamika?
Cacisambomwe, atubikkile maanu kuli ceeci: Mulembi wabbuku lya Daniyele mu Bbaibbele waamba kuti walo “muboni,” nkokuti, mushinshimi, alimwi akuti Yahuwah wakalibonya kuli nguwe kwiinda muzilengaano akumutumina milumbe kwiinda mubangele batumwa amunzila zimbi. Ngooyu mukonzyanyo, muli Daniyele 8:1 uupa bumboni bwakuti, “kwakalibonya cilengaano kuli ndime, ncobeni kuli ndime, nde Daniyele, kutobela ceeco nceekabwene kaindi kasyoonto kaayindide.” Tulwaambilwa cakumaninina a Daniyele ooyu kuti “Ime, nde Daniyele” amyaka iini njaakasandulula maloto ookwa Nebuchadnezzar: “Lino mumwaka wabili wakulela kwa Nebuchadnezzar, Nebuchadnezzar wakabaa maloto” (Daniyele 2:1). Daniyele upa bumboni kutali biyo kuti Yahuwah wakamwaambila busanduluzi bwa ciloto ca Nebuchadnezzar pele akuti wakaliimvwi kunembo lya Mwami akuyubununa ncociiminina mumwaka wabili wa kulela kwa mwami ooyo acuuno cakwe. Alimwi amuli Daniyele 7:1 tubala kuti, “Mumwaka mutaanzi wa Belshazzar mwami waku Bbabbuloni Daniyele wakabona ciloto azilengaano mumizeezo Yakwe eelyo naakalede abulo bwakwe.” Nkabela muli Daniyele cipati 8 majwi aakusinizya kwa Daniyele alimwi tubala kuti, “Mumwaka watatu wakulela kwa Belshazzar mwami, kwakalibonya cilengaano kuli ndime, nde Daniyele.” Mbube kusala kwesu nkwakuti: Kunooli Daniyele ngonguwe ncobeni mbwalyaamba akwaamba zyamasimpe eelyo napa mazuba ngizyaacitika zilengaano eezi abusanduluzi bwazyo mu moza, nanka kuti mubeji loko.
Muzeezo wakuti bbuku lya Daniyele lileelene amalembe aamwi aakalembwa akataa zizuminano, ulilubide kweendelanya aatwaambo tuli atala aawa. Mubwini, Daniyele ngo mukonzyanyo mutaanzi weelela! Daniyele ngomutaanzi (alimwi alikke) nguubandika cancobeni mamanino mu Bbaibbele lyaci Hebulayo. Boonse balembi bakatobela munsi lyakwe kulemba zya mamanino, bakali kulikumbatizya ku mushinshimi mutaanzi Daniyele ooyo wakatoledwe buzike ku Bbabbuloni!
Alimwi kuti kotasyomi mu jwi ndyeekalemba Ime mubusena bwa ciloba ndiyookombelezya Mwami wangu Messiah Yahushua. Walo wiita Daniyele kuti “mushinshimi” (Mateyo 24:15). Mwami wesu Yahushua taakaamba kuti, “Daniyele ngu sikulicengeezya”! Walo taakamusalauzya pe kuti abe “Daniyele sikupunga twaano!” Walo taakaamba kuti, “Daniyele mwaambilizi uubbida kulembulula baabo bakamusolweda.” Pe ma peepe. Mwami wesu lwakwe Yahushua wakali kusyoma mu Moza wa cishinshimi akupa bumboni bwakwe kwiinda muli Daniyele. Naa Yahushua ooyo wakali kutaminina kufumbwa jwi ndyaakabandika kuti lyakali lya Wisi, hena awalo cilausisya kuti wakali lubide nokuba boobo?
Mukukosozya makani: Kusowela kooko Daniyele kuti tali kamboni wa tongola meso kuzintu zyaatola busena zilembedwe mubbuku liitwa zina lyakwe, kusowa Daniyele kuti tali mushinshimi wamasimpe ooyo Yahuwah ngwaakayubunwida cakusindinganya zintu ziboola kumbelaa mazuba kutalikila ku Bbabbuloni kuya kumbele kumasimpilo aamusela uusofweede uuno, ooko nkucokoonsa ciimo ca Yahushua, baapositolo Bakwe a Mangwalo lwawo kwaagama. Ooko nkulembulula kaano cabuyamba. Nkulangilizya Daniyele kabamusindaila ansi aabo bamufubaazya!
Saa nguni akati kesu uulaa bulemu mbuli mwami waku Medesi aku Persia ooyo wakalibilikide cakuti ŋonzi zyakumwiinda muvwi eelyo Daniyele naakabucesya mumulindi wa basyuumbwa? Hena inga tiitwakatazyigwa mumoyo mbuli mwami wabulelo bupati loko ooyu nkaambo kaciimo ca Daniyele, eelyo walo naakaliimya kulya mangolezya woonse, akukaka koongelezyegwa kumukkomanisya zyamasesya, alimwi kakucili kooko kubucedo kalitaninga pasuka zuba wakabinda kacisamide zikobela zyakoonenezya kuyoobuzyilila naa Daniyele wabucesya kaamba kuti, “Hena Yahuwah ooyo ngokutaukila wakuvwuna kuzwa kuli basyuumbwa na?” (Daniyele 6:18-20). Ime ndicilimvwide aanga Yahuwah uupona ucizyootumina mungele Wakwe bumwi buzuba kuti asinke milomo yoonse iikazya “Daniyele Mushinshimi” alimwi oobo bulaafwi kusika.
1 Eeli ndibbala lya basyaazyibwene, lya bupaizi nokuba lifwanikisa zya misela mukwaambilizya cishinshimi cakalembwa eelyo mulembi waco naakamvwide kale maŋunuŋunu aazintu "zyakaambilizyidwe". Wikipedia
Eeci cibalo citali ca-WLC cakalembwa aaba Greg Deuble.
Twakagwisya mucibalo citaanzi mazina aabakomba mituni ngobayita Taata a Mwana, akubikka mucibaka cangawo mazina mataanzi ngubaapedwe. Kuyungizya waawo twakajokolosya mutumpango ntotulembulude akubikka mazina aa Taata a Mwana, mbuli mbwaakalembedwe kutaanguna abalembi bamu Bbaibbele bakayoyelwa moza. Nkamu ya-WLC


text:
KATIMA MULILO – Nzundamo Kabala walilimo zemashumi amalalu ka aketalizoho, nahanezwi kulifa mali akupikela tolongo kwande, hane abonahalile mwa khuta ya muatuli yomunyinyani mwa Katima Mulilo, Lamubulo kamilatu ya kubulaya, nikubata kubulaya. Kakuya kalipiho za mapokola Kabala nali kwalinwelo la bucwala la Bezi, lelifumaneha kwa mukulela wa nuka ya Lyambai, mwa Katima Mulilo busihu bwa la 05 Yenda. Ili teñi kulumelwa kuli nakalile kunata nyazi yahae yanako yetelele Kahimbi Mahoto. Munyana hae Falali Mahoto hane abata kumutuhelisa, Kabala azwisa tobolo mi akunupa Mahoto fasifuba ni kumubulaya, mi aholofaza Kahimbi kwalizolo labulyo.
Kahimbi na matiselizwe kwa sipatela sa Katima Mulilo, ili teñi nabihilwe kuli nali mwa mayemo hande. Yanyazwa nakile ayo tamelwa kwa munzi wa Kalumba libima zelishumi mbowela wa Katima Mulilo hane abata kubaleha. Tobolo ya fanoka yeñolisizwe mwa libizo lahae yene longile malulo alishumi ka amabeli nefumanwi kuyena, hamoho cwalo ni malumo amañwi atobolo yeswana alishumi ka asilezi. Muzeko noisizwe la 06 Ñulule, kulumelela lipatisiso kuli lizwelepili. Muatuli yomunyinyani neli Boyd Namushinga mi muzekisi wa muuso neli Astrid Hewicke.


text:
Yahuwah uyanda kuti eeco cisyomyo cili mu zina Lyakwe cizyibwe akataa bantu akubelesyegwa ciindi coonse. Ncenciceeci Mangwalo ncaayinduluka ziindi zinjaanji kwaambila muntu uubala akusyoma kuti “Koompolola zina lyokwa Yahuwah,” (1 Makani 16:8) alimwi aabo batobela akucita boobu balisyomezyedwe kupegwa bwiinguzi (Intembauzyo 50:15). Cili boobo nkaambo muzina Lyakwe eelyo, kuli nguzu zipati kwiinda cintu coonse cakalengwa munyika amumulengalenga woonse! Eeco ncecisyomyo cilaa nguzu ncobeni! Eeco cisyomyo cakabambilwa kugwasya kufumbwa muntu ncabulide alimwi kufumbwa ciindi nabulide cintu.
Ndizina lyeenzu eeli
Ku Mulengi wesu, nkokuzyila buumi boonse. Izina Lyakwe, nokuba kuti ndizina limvwika bweenzu, lipandulula mbwabede bwini Walo ambwali Singuzyoonse uuliponena kakwiina uumupa buumi. Izina Lyakwe ndibbala lyakucita cintu, ndibbala lilailila cintu kuti cibe. Ngaaya mabala aamba cintu kuba: ndime, cili, tuli, ndakali, twakali, ndili, ndi, alyakuti ndicili. Woonse aaya mabala aagaminina kwaamba Nguwe mbwabede, mbwaakabede, alimwi mbwanoobede lyoonse kukabe kutamani.
Eelyo Mozesi naakabona kavwuna kavwilima kuyaka mulilo pele kakatapyi, walo wakabuzya kuti nguni ngwati kaambe kuti nguwamutuma; mpoonya bwiinguzi mbwaakapegwa kubusandulula kuzwa mu Cikuwa, bwakali kwaamba kuti “IME NDENDIME NDIME: alimwi Walo wakaamba akuti, Mboobu mbotikaambile bana ba Isilayeli, IME wanditumina kuli ndinywe.” (Kulonga 3:14, KJV)
Pele bbala litaanzi lini, nokuba boobo, ndyakuti: kuba. “Ba! Ba! Ukabaambile kuti Ba nguwanditumina kuli ndinywe.”
Ibbala lyakuti Ba, mumulaka waci Hebulayo, lilembwa kuti hayah.
Kuli nguzu mu zina eelyo!
Kuli nguzu muzina lya bulemu. Kumwi kulibanda kwakali kucitwa mucisi ca Korea muciindi bantu nibakali kulwana nkondo kwakali kwakuti, “Hayah!” Nokuba mazubaano, bantu nobayiya misyobo yakulwana bayiisyigwa kupozomoka kwaamba bbala lyakuti “hiyah” kutegwa bakkazyike camba akuliyungizya busungu eelyo nobabbontana mfwaindi a kuumputana zibbakala asinkondonyina.
Bashinshimi ba Yahuwah abalo bakalizyi kabotu nguzu zili muzina lyabulemu. Mu Matalikilo 12:2, Yahuwah wakaambila Abramu kuti: “Ime njookuleleka akukupa kuti zina lyako likalemenene; alimwi webo uyooba cileleko kuli bamwi.”
Abramu wakali lelekedwe kale aciindi eeco, aboobo [Yahuwah] wakali kumuyungizyila buyo zileleko zyakali kuyooboola kumbelaa mazuba. Aboobo kubelesya bbala lyakuti “hayah” mutwaambo mbuli tootu, ncecitumina nguzu zyabulemu kuti zijate mulimo, akuti eeco casyomezyegwa cicitigwe ncobeni mbuli mbocaambidwe —Abramu uyoolelekwa nkaambo kakuti [Yahuwah] nguwamusyomezya akusungula cintu eeco kuti cicitike.
Bashinshimi bakali kubelesya bbala lya hayah eelyo nibakali kutumina nguzu zyokwa [Yahuwah] kuti zikajate mulimo mumazuba aazya kumbele. Kwiinda mukubelesya bbala eeli lyakucita cintu nokuba kucitika cintu, balo bakali kuvwuzya koompolweda … nguzu zyabulemu kuti zizuzike ncolyaamba bbala eelyo … Eelyo bantu bobile nibakali kupangana cizuminano, cimwi akataa zintu zyakali kwaambwa lyakali bbala lyakuti hayah.
Cimwi ciindi nilyaabelesyedwe bbala lya “hayah” cijwanwa mu Kulonga 3:14 eelyo [Yahuwah] naakali kwaambila Mozesi zina Lyakwe. Walo waamba kuti: IME (Hayah) NDE NDIME (Hayah).
Nkaambo kakuti zina lyabulemu lyakuti, …[Yahuwah] lyakali zyibidwe kuzwa kaindi loko … eeci ciyubunuzyo cilibonyaanga cilomya kututondezya kuti ooyo Leza [Eloah] wakapanganya cizuminano, ngweenya ngo Leza uubambilila cizuminano eeco. Aboobo, kampango ka Kulonga 3:14, aayo makani aayinda kutondezya buyo zina munzila eeyi: “IME NDE NDIME;” ooku nkukonkezya kwa bulemu kulyaamba kuti Walo nguuyendelezya zintu zyoonse.1
Aaya ngamaseseke aanguzu zisisidwe muzina lyabulemu, alimwi eeci ncecipa kuti eeli zina lyabulemu libe cisyomyo cini ciinda kubaa nguzu atalaa zyoonse zilengedwe munyika amumulengalenga.
Cisyomyo cili muzina eeli
Izaya 55:11 uyubununa kasimpe kakankamanisya kakuti ijwi lini lya Mwami Yahuwah, alyalo lijisi nguzu muli lwalyo, inguzu zyakulengelezya cintu kuti cicitike ncobeni mbweenya mbulyaamba jwi: Ijwi lyangu talikazyokeli cinkwamaanza kuli Ndime pele liyoocita mulimo ooyo ngweekalitumina kucita.”
Oolu luzyibo, kusanganya antoomwe anguzu zili muzina lyabulemu, ncecikopolola ciyobwedo ca zileleko cili Kujulu, akutumina nguzu zyabulemu zyoonse ooko nkwabede sikwiiya mubombe moyo, ooyo walo kwiinda mulusyomo lwakwe, uujatilide akutalekezya cisyomyo cabulemu, mbeenya mbuli Jakobo naakali kutingaana amungele wabulemu, mbwaakakaka kumulekezya kusikila wamupa cileleko.
Mu kusilikwa mubili, mizeezo nokuba mbwalimvwide mumoyo muntu; mu kukwabililwa; mu kulekelelwa zinyonyoono, akusalazyigwa, akubambululwa; mukuzunda cinyonyoono … alimwi kufumbwa mucintu cili coonse ncobulide, izina lyabulemu lini ncecisyomyo ncoyelede kutamauka. Nkaambo inguzu ziyandika kuti eeco cisyomyo cicitigwe akuzuzikwa, zyili ncobeni mujwi Lyakwe!
Mbombuboobu mulengalenga mbuwakalengwa. Izina lilaa nguzu lyokwa Yahuwah lyakainduluka kwaambwa ziindi zinjaanji.
Davida wakapandulula mbuyakalengwa nyika naakati: “Ayilemeke Yahuwah nyika yoonse, bamukombe boonse bakkede ansi.
Nkaambo mbwaakakananina buyo cakacitika, mbwaakalailila buyo cakaba mbubonya.” (Intembauzyo 33:8-9, KJV) Alimwi Walo ncaakali kwiinduluka kwaamba, ciindi comwe-comwe, kumwi kapa malailile kuti cilengwe cintu cimwi, lyakali zina Lyakwe.
O Mumuni … ko BA!
Mumuni wakaba.
O nyika njumu … ko BA!
Nyika njumu yakaba.
O Mweemvwe … ko BA!
Mweemvwe wakaba.
Kufumbwa cintu ciliko sunu, cakaba kwiinda munguzu zyakali mujwi ndyaakapozya kwaamba zina lya bulemu lilaa nguzu zipati zyakulenga.
Kutambula cisyomyo eeco
Ncenciceeci Mwami Yahuwah ncatakonzyi kubeja. Ikuti kakuli cintu catakaliko kaindi, eeco cintu cilatalika akuba ndeenya buyo eelyo Walo napozya kwaamba Jwi Lyakwe.
Nceciceeci ncotulaililwa kuti toonse tweelede kumwiita muzina lyakuti Yahuwah. Njenzila eeyi mbotukonzya kuzunda nkondo njotulwana cinyonyoono. Kufumbwa cintu ncobulide ncobeni mubuumi bwako, mubukkale abuzumi bwako, mukukkomana kwako, akugwasyigwa kuzunda cinyonyoono, ulitambidwe kale kuyaamina ku lugwasyo ndosyomezyedwe muzina lyabulemu.
Izina Lyakwe, Kuba, antoomwe acintu ncobulide, eeco ncisyomyo citalika kuzuzikwa ndeenya buyo notambula cisyomyo eeco kwiinda mu lusyomo lwako.
Nkabela, ninzi ncoyanda yebo? Ijwi Lyakwe buno buzuba lyaambila nduwe kuti:
- Ko pona.
- Kopegwa ncobulide.
- Kobaa nguzu.
- Kowumbulizyigwa.
- Kokkazyika camba.
- Kolekelelwa zinyonyoono zyako.
- Kosalazyigwa mumoyo wako.
- Kolengululwa muciimo cabulemu.
Ncencico ncocaambilizya eeci kwiita zina lyokwa Yahuwah. Nkaambo kakuti majwi ookwa Yahuwah alaa nguzu zyabulengi eezyo zyakapa kuti zyoonse zilengedwe zilibonye, kuti aayo majwi aambwa calusyomo amuntu uupona buumi bwakwe kalyaabide cakumaninina ku luyando Lwakwe, aba cishinshimi cilizuzika ncobeni .
Aboobo, eelyo noompolola zina lya Yahuwah, eelyo nozumizya lusyomo lwako kuti lujatilile mucisyomyo ca zina Lyakwe, nkabela Jwi Lyakwe lilazuzikwa ncobeni mubuumi bwako. Paulu wakalivwisyide ncobeni nguzu zyili boobu. Mu BaHebulayo 11, walo wakapandulula kuti: “Lino kusyoma nkutadonaika muzintu nzyotulangila akusinizya kuti eezyo zintu nzyotutaboni nkozili ncobeni.”
Yahushua wakati, “Kufumbwa ncomuyookumbila muzina lyangu ndiyoomucitila kutegwa Taata akalemekwe kwiinda mu Mwanaakwe. Coonse ncomutikumbile muzina Lyangu, ndiyoomucitila.(Johane 14:13, KJV) Ooyu tuuli muncini wakuumya njuka a kkelele cakuti nkwiide kupunda kufumbwa ncoyanda mpoonya wapegwa, nee pe. Pele mbweenya mbuli lyoonse, zisyomyo zya Yahuwah zipegwa pele buyo kuti watobela luyando Lwakwe luyubunudwe mu Mangwalo.
Nokuba boobo, eeci cisyomyo cilaa nguzu zipati ziteezyekwi, njenzila yokwa Yahuwah njaakatubambila kuti tuzwidilile akuzunda mumasunko. Eelyo lusyomo lwako nolumvwisisya nguzu zyakuzuzika cisyomyo eeco kuti nkozili ncobeni muzina lyokwa Yahuwah, yebo inga wazyiba ncobeni omwini kuti ulakonzya kupozya kwaamba zina eelyo amulomo wako mpoonya cacitigwa ncoyanda, cacitigwa kutali mukaambo kabubotu nobuceya buti muli nduwe pe, pele nkaambo kakuti Walo nguni mbwabede ncobeni: Walo ngo Mulengi; akuti Walo nguni: ngu Uso uukuyanda.
Koita zina lyokwa Yahuwah. Walo ulangila nduwe kuti umwiite zina Lyakwe! Ijwi Lyakwe kuli nduwe buno buzuba ndyakuti: “Kusikila ono tamunakumbila cintu muzina lyangu: Amukumbile, mulatambula kutegwa mutangale kapati.”. (Johane 16:24, KJV)
1 Hayah, The New Strong’s Expanded Dictionary of Bible Words.


text:
Twasika Munsaa Mamanino! Twaanjila Sunu Mapenzi Aatanabwenwe!
Mwanaangu mutaanzi kuzyalwa, wakalaa nsoni kapati. Ncobeni nobantu kufumbwa kuti yebo naa walanga mubbuku lipandulula mabala ncolyaamba ibbala lyakuti “nsoni”, inga eelyo bbala kalipandulula zina lini mbwaakabede mwana ooyo! Mukubaa coolwe, batumbu bangu bakabala cimwi cibalo cakali kupandulula buvwuntauzi bwabana oobo bwakatolede busena aciindi cimwi; eeco cibalo cakali kwaambilizya kuti aabo bantu “balaa nsoni”, mbantu bakatazyidwe kuzyiba ziimo zyabantunyina bali mumbali lyabo. Kujanza limwi, aabo basangalede akwaanguluka akataa bantunyina, mbantu bafwamba kuzyiba kabotu ziimo zyabantunyina kakwiina kulubizya.
Oobu bwakali bupanduluzi bukkwene. Kuti yebo kotakonzyi kuzyiba ciimo camuntunyoko ambwalimvwide kuti wamulanga mbwalyeendelezya amubili wakwe, kuti yebo koide kuliyeeyela buyo kuti ooyo muntu uli kalalide nkaambo kako (nokuba kuti katanyemede ncobeni), mpoonya yebo inga nkwiide kusuuluka akwiimina kulaale amuntu ooyo nkaambo toozyiba bwini mbwalimvwide. Ncenciceeci ncokuli bantu “balaa nsoni” batazyi mbobabede bantunyina.
Nibakamanizya kubala cibalo eeci batumbu, bakatalika kupandulwida mwaneesu musankwa ncaakali kunga walangila kufumbwa ciindi naakali akataa bantu banjaanji. Eelyo nitwakacili mumootokala, katuyaa kukunkulika kufumbwa nkotwakali kuyanda kugama, batumbu bakali kumwaambilila limwi mwana kuti nguni uunooliko kubusena ooko nkotuya, ancobani kwaamba bantu bali kooko, kumwi kabamwaanzya, alimwi awalo ncayelede kwaamba mukwiingula bantunyina aabo. Tiibakamulekela kuti abbizye mutwe wakwe akuyuba bantu kakwiina kwaanzya. Balo bakazumanana kuti mwana weelede kubaa mulemeko akwiingula kabotu-kabotu, pele bakamuubyaubila makani woonse akumwaambila zintu zyakali kuyoocitika, aceeco ncaakali kunga walangila kucitika. Alyalo naakalaa myaka yakuzyalwa iili 10 a 11, walo wakali kunga ubuzyilila banyina kuti bamwaambile ncaakali kunga walangila kucitika kufumbwa naakali kuyanda kucita cintu ceenzu cipya.
Aciindi nceenya eeco, kwakali balongwenyina bakalaa mukwasyi wakalaa mwana musimbi, awalo ooyo mwana mbweenya buyo mbuli mwaneesu musankwa, wakali musimbi wakalaa nsoni kapati. Eeco cakali cintu cicumba moyo kubona mwana nkwapenga kufwa nsoni. Pele kuleka mbuli batumbu bangu, aabo bakaintu banyina mwana musimbi ooyo, tiibakali kumulaya kuti weelede kubaa mulemeko akwiingula bantunyina munzila yakulemekezya naambaula abapati. Aabo bakaintu bakalekela kana kabo kasimbi kuduunta mutwe akulisisa busyu mumusiinsi wabanyina, nokuba kuuntuluzyila muntu ooyo uusola kwaambaula anguwe mwana ooyo. Myaka minjaanji kayiindide, ooyo musimbi wakacilaa nsoni, eezyo mwaneesu nzyaakalubide kale kuzwa naakakomena. Cintu cilikke cakayindene cakali cakuti, batumbu bangu bakamulaya mwaneesu akumuzyibya musyule lya ciindi eezyo zintu nzyaakali kunga walangila, alimwi ambwaakali kweelela kulyeendelezya akwiingula bantunyina.
Ikaambyo kamuci Latini kakuti, “Præmonitus, præmunitus,” kalaa makani aamasimpe aajanwa munyika yoonse: “Ooyo uucenjezyedwe nguulibambide kulwana nkondo.” Awalo Mwami Yahuwah ulaazyi kabotu ncobeni makani aaya. Awalo mushinshimi Amosi wakaambilizya kuti: “Ncobeni Adonai Yahuwah kunyina cintu ncanga wacita, pele Walo uyubunwida maseseke Aakwe kubatwanga Bakwe bashinshimi.” (Amosi 3:7, KJV) Kuli kaambo keni ncocili boobo. Eelyo muntu nabbaatikizyigwa zintu zimucitikila, nceciindi eelyo walo nanga wajatwa katalibambide pe. Mubwini, oobu mbusongo bwakulwanwa nkondo buyandika kubaa mulimo mupati, cakuti umwi silumamba wansiku mu Chinese alimwi mwiyi, Sun Tzu, wakasanganya ciyanza cakubbaatikizya basinkondonyina kuti cibe cimwi akata nzila zyosanwe zyakuzwidilila kukoma naakali kulwana nkondo. Mumulumbe wakwe uulaa mpuwo wanzila zyakulwana nkondo, oomo mwaakalemba cibalo cilaa mutwe wakuti The Art of War, Sun Tzu wakati: “Ooyo uuzunda, nguyooyo wakalibambila, uulindila kubbonta sinkondonyina natalibambide.” Wakayungizya aawo kumwi kati: “Yebo kobazyibya bantu zintu nzyobalangila; eeco ncecintu ncobateelela alimwi ncecibakkazyika myoyo yabo. Pele eeco ncecintu cibakkazyika muciimo anzila njobalangilwa kwiingula kufumbwa kuti kwacitika cintu cimwi, akuzuzya mizeezo yabo kakuli yebo ulindila buyo ciindi cibotu — kuti ubajanikizye kabatalibambide nokuba kuti kabatakulangili.”
Kunyandya ngomulazyo wakulwana nkondo ngwabelesyegwa ziindi zinjaanji awalo Saatani lwakwe. Dyabooli lyoonse uliingene mumulimo wakweena bantu. Kwiinda mukucenga bantu kuti batazyibi kasimpe keni, walo ulabadyuumika kuti batalike kuliiba kabayeeyela kuti bacilaa ciindi cakulibambila eelyo Mufutuli nataninga boola. Mpoonya, eelyo manyongwe aakumamanino aakubasikila bantu aabo, bayoojanikizyigwa kabatalibambide; bayoobbaatikilwa akunjila mumanyongwe aatanabwenwe kuzwa niyakalengwa nyika yoonse.
“Ooyo wakacenjezyegwa nguulibambide kulwana nkondo.”
Zishinshimi zya Mangwalo, nzipego zya Mwami Yahuwah kubantu basyaalizya bamusela wamamanino. Mucishinshimi, tulipedwe makani aagaminide kutuzyibya nkondo amanyongwe aamamanino, azimwi zintu ziciboola kumbelaa mazuba. Kunyina muntu weelede kujatwa katalibambide pe. Pele kasimpe keni nokuba boobo, kalagambya ncobeni. Kweendelanya ajwi lyakasimpe lya cishinshimi, inyika yakasika kale anjeleela ya “ciindi camamanino” kuzwa mumwaka wa 1798; aboobo lino ijatide bubi kutongela “mumapenzi aatanabwenwe” kuzwa mu 1922!
Mamanino aaciindi
Ibbuku lya Daniele lilipandulwidwe amubbuku lya Ciyubunuzyo. Eezyo zishinshimi zipedwe a Moza wachishinshimi, tazyikonzyi kwaandaanyigwa pe. Ciyubunuzyo 13 ncishinshimi cakagolela mu 1798:
Lino Ime neekaimvwi ankomwe yalwizi, ndakabona munyama wabbuka kazwa mulwizi. Wakalijisi meja aali kkumi amitwe iili ciloba, kulwija lomwe-lomwe kwakali mushini, alimwi amutwe omwe-omwe kwakali zina lisampaula Leza.
Munyama ooyo ngondakabona wakali kulangika mbuli siluwe. Maulu aakwe akali mbuli aamalama, awalo mulomo wakwe wakali mbuli wasyuumbwa. Nkabela simwaaba wakapa munyama ooyu nguzu zyakwe, cuuno, abulelo bwakwe bupati.
Umwi wamitwe yamunyama ooyu wakali kulangika mbuli kuti ujisi dondamwaka, pele dondamwaka eelyo lyakapona. Bantu boonse ibakatobela munyama ooyu, bakagambwa kapati. (Ciyubunuzyo 13:1-3, KJV)
Kwamyaka iili cuulu, myaanda yobile amakumi cisambomwe eeyo yakatalikila mu 538 C.E., Cikombelo ca Katolika caku Loma cakaluujisi kunyonauna buna Kristu munzila yabumpelenge, akutumina bapaizi baco ba Jesuiti kuti bakazunde akoozyeka makunga aabantu mumasi aanyika yoonse akubatola buzike. Ooyu mulongo wamyaka iili 1260, ulibonyaanga ulayinduluka kwaambwa muli Daniele amu Ciyubunuzyo. Ciindi camamanino cakasika mu 1798 kwiinda muzintu zyobile nizyakacitika aciindi eeco: 1) sikalumamba mupati waba Frenchi , Louis-Alexandre Berthier wakatola poopo buzike akumuwaalila muntolongo; alimwi, 2) Mfulumende Yabuzangi yaba Frenchi, kilaa muzeezo wakuti kucinyina leza uupona kujulu, yakaanza kkalenda lipya kuti libeleke mulimo wakulesya buna-kristu mucisi ca France akugwisya Nsondo muvwiki yakkalenda eelyo. (Insondo yakali kuluulwa kuti mbuzuba bwakupaila, kuleka Nsabata yamu Bbaibbele, aboobo Nsondo yakali “citondezyo canguzu” ca Cikombelo ca Katolika caku Loma.)
Eezi zintu zyobile nizyakacitika, zyakayasa mutwe wabupoopo “cilonda calufu”, akugozya mulongo wamyaka yabulelo bwa poopo kumamanino mu 1798. Aboobo, kuzwa mumwaka ooyo, nyika ili “kumamanino aaciindi.” Eeco cishinshimi nocakazuzikwa: lwakali lwiito lwa kasimpe oolo lwakasinsimuna bana Kristu bakatonkomene mumusela wa 19th , akubasolweda kukusanyangulisya Bbaibbele akuvwuntauzya kasimpe. Pele mamanino taakaninga sika pe.
Cisi cizangi ca France, cakasulaika kkalenda lina “Gregory” lyokwa poopo akukaka nguzu zyabweendelezi zyokwa poopo. “Ikkalenda lya Bulelo bwaba Frenchi . . . talyeelede kukonzyanya nokuba kasyoonto amicito yabwaapositolo bwa Cikombelo ca Loma.” Pierre-Sylvain Maréchal
Cifwanikiso: Cokwa Debucourt, Philibert Louis - Bibliothèque nationale de France,
Mucibaka Caantangalala, https://commons.wikimedia.org/w/index.php?curid=276075
Ciindi ca Mapenzi Aatanabwenwe
Zishinshimi zyokwa Daniele a Ciyubunuzyo, nzipego zyokwa Yahuwah kubantu Bakwe. Bunji bwa zishinshimi zyokwa Daniele, nzipego zyaabilwa kugaminina musela wamamanino. Eezi zishinshimi zyaambilizya kuti cisi ca France ngo “ Mwami Wancinko” wamu Daniele 11; Ijipita ngo “Mwami wa Kumusanza,” alimwi Bulelo bwa Ottoman ngo “ Mwami wa Kunyika.” (Kutegwa ubale makani manjaanji aajatikizya bami botatwe aaba, twakukomba kuti ubale cibalo eeci “Napoleon, Atatürk a Poopo Francis Baambilizya kuti Kujala Ŋanda Yakazekelo Kulaafwi Kucitika.”)
Ncintu cipati kupampanuna zishinshimi zyoonse kwiinda mulumbe uuli mucibalo coonse eeci. Nokuba boobo, kukosozya buyo makani: Masi aa Kumbo, kwaciindi cilamfu akali kulanganya Bulelo bwa Ottoman kuti ngo “mulombwana uusondokede waku Bukuwa.” Daniele wakaambilizya kuti: “Kumananino aaciindi Mwami wa Kumusanza [Ijipita] uyootonkaika nguwe [ Mwami Sincinko, France]: alimwi Mwami wa Kunyika [Bulelo bwa Ottoman] uyoomufuumina mbuli kambizi… pele walo [Mwami wa Kunyika] uyoosikila mpagolela kumamanino, alimwi kunyina naba omwe uutikamugwasye walo pe.” (Daniele 11:40 a 45, KJV)
Eeci ncecaacitika ncobeni. Bulelo bwa Ottoman— bulelo bwakalaa mpuwo mpati akukankamya masi manji aa Bukuwa kusikila alibilika akukankama bukandu, oobo bulelo bwakajazya zyuulunzuma zya bana Kristu akubatola buzike — bwakasika mpobugolela kumamanino, kutali munkondo iisabila akulwanwa kapati pe, pele mukaziziizi. Alimwi kunyina wakali kuyanda nokuba kugwasyilila bulelo oobo. Mbweenya buyo amwalo mumusela wakainda musyule, Silutwe walumamba Berthier naakayasa mutwe wabupoopo cilonda calufu, Mustafa Kemal, wakapegwa mutwe wacuuno wakuti ngu Atatürk, alimwi wakayasa mutwe bupaizi bwa Islamu cicisa calufu.
Atatürk wakamwaya sultanate, mutwe wabupaizi bwa Ottoman antoomwe a caliphate, mutwe wabupaizi bwa Isilamu, akuyaka Bulelo bupya mucisi ca Turkey. Walo wakaleta lusumpuko kucisi cipya ca Turkey akucaandaanyacaali kuzwa kumilawo yabupaizi bwa Islamu. Nkabela Bulelo bwa Ottoman bwakasikila kumagolelo kumamanino aa Vwumbi Pati 1, 1922. Eeci ncecintu cilaa mulimo kapati kubantu bokwa Yahuwah, nkaambo ncintu ciganta aatalikila “ciindi camapenzi aatanabwenwe.”
Eeco cishinshimi, citondeka mwaka wini, cilaa mulimo mupati kubantu bokwa Yahuwah. Bulelo bwa Ottoman oobo bwakasika kumamanino mu 1922, bwakali bulelo bwa Mwami wa Kunyika naakasika kumamanino aabulelo bwakwe kakwiina muntu wakumuyavwa kulwana basinkondonyina. Eeci ncecintu ciyumya kutondezya kakwiina kudonaika kuti lino swebo tuli muciindi camapenzi ncobeni. Eeci cishinshimi cilaa mulimo munzila zitobela:
1. Kuzuzika cishinshimi eeci, akuganta mwaka wa 1922 kuti mpaatalikila ciindi camapenzi aatanabwenwe, ncecintu ciyumya mizeezo yabantu boonse basyomeka kuti ijwi lyachishinshimi lyokwa Yahuwah lililuleme ncobeni alimwi lilakonzya kulibonya muzintu zicitika masimpe atalaa nyika eeyi. Makani aakoolegwa kwa Bulelo bwa Ottoman, maubauba kutondezya alimwi alilembedwe mumabbuku aamisela yacisi eeco. Mwami Yahuwah tasiide cintu cilaa mulimo mupati boobu kuti cibe cintu cakweezyeezya cikatazya kubona nanka kuteelela.
2. Kuzuzika cishinshimi eeci, ncintu cilomya kutondezya kuti Mwami wa Kunyika ooyo waambwa muli Daniele 11, mwami wiiminina Bulelo bwa Ottoman. Eeci cishinshimi cilatondezya kakwiina kudonaika matalikilo eeni aa “Ciindi camapenzi” cokwa Daniele. Cibalo ca Daniele 11 cijuzya mulumbe abupanduluzi bwa Mwami wa Kunyika ooyo “uuyoosika kumamanino aakwe kakunyina muntu uyoomugwasya pe.” (Daniele 11:45, KJV)
Kampango keni katobela waawo kaamba kuti: “Kuciindi eeco, Mikayeli mungelo mupati uukwabilila bantu bako, uyoobuka. Kuyooba ciindi camapenzi aayoosya aatanabwenwe kuzwa kuciindi kakutanaba masi pe. Pele ciindi eeco bantu bako, boonse bali aamazina aalembedwe mubbuku bayoofutulwa.” (Daniele 12:1, KJV) Kunyina ciindi cakulelema. Mpoonya buyo Mwami wa Kunyika nasika kumamanino aakwe, mpeenya aciindi eeco kwakaba “ciindi camapenzi aatanabwenwe kuzwa nikwakaba cisi atalaa nyika kusikila ciindi eeco.”
Eeconceciindi ncotupona mazubaano. Musela wa 20th wakalaa nkondo zyabujayi kapati zinjaanji, alimwi bunji bwabantu bakajayigwa amfulumende zyabo kwiinda musela uuli woonse wakainda. Milton Leitenberg, mubbuku lyakwe lilaa mutwe wakuti “Lufu mu Nkondo a Mumazwanga aamusela wa 20th,” weezyeezya kuti kusikila munsaa 231 zyuulunzuma zyabantu bakafwa mumusela wakainda ulikke. Bamwi basikuvwuntauzya bataminina kuti kuyungizya waawo, zyuulunzuma zili 260 zyabantu, bakajayigwa amfulumende zyacisi cokwabo.
Mumyaka iili buyo 10, 1966 kusikila mu 1976, kusikila zyuulunzuma 2 zyaba Chinese bakajayigwa amfulumende yabo mumusela wa Zilengwa zya Kulwana Mfulumende. Mumyaka yone buyo, 1975 kusikila mu 1979, kwiinda cuulunzuma 1 cabantu baku Cambodia, bakasweekelwa maumi aabo mumabanda mobakali kujailwa muciindi cabulelo bwa Khmer Rouge. Pele eeyi myeelwe iliceede kapati kweelanya a zyuulunzuma zyamaumi aabantu akaakosoolwa amuleli wabulwani waku Soviet, Joseph Stalin. Bamwi bayeeyela kuti mweelwe wabantu bakafwa baku Soviet ulasika kulampa mbuli zyuulunzuma zili 60 zyabantu. Masimpe ncobeni, eeyo myaka kuzwa mu 1922, myaka yamapenzi aatanabwenwe kuzwa nikwakabede cisi atalaa nyika.
3. Lino buzuba bwa matalikilo aaciindi camapenzi mbobwalibonya, bantu bokwa Yahuwah balikwabilidwe kuzwa kulucengo lwa Saatani. Kakwiina mwaka wa 1922 kuti ngomwaka uutalikilwa kupima “ciindi camapenzi”, eeco ciindi inga lyoonse kaciide kunootonkelwa kumbelaa mazuba aacizya kumbele. Bantu basyomeka kubala Bbaibbele, balangaula cintu cimwi cakubatondezya bweende bwa misela, pele kuti kakwiina mwaka wa 1922 uubagantila aakutalikila ciindi camapenzi, balo balangaula zintu zyalucengo kumwi kabatakubwene kuti ciindi camapenzi cakatalika kale! Saatani ulabazilaisya akubakopanya mumizeezo nkaambo, eelyo nobatonkela ciindi camapenzi kumbelaa mazuba aatalangilwi kusika, muntu ulalelema kulyaaba akulibambila kukuboola kwa Yahushua.
Mbantu bamusyobo ooyu baambilwa majwi aamause aakuti:
Takuli kuti boonse bandiita kuti 'Mwami, Mwami' bayoonjila mubwami bwakujulu pe';
pele ccita buyo ooyo uucita nzyayanda Taata uuli kujulu.
Mubuzuba oobo banji-banji bayoondaambila kuti 'O Mwami, Mwami wangu, sena tiitwaakashinshima muzina lyako?
akutanda myuuya mibi yazyeelo? akucita milimo yanguzu minji muzina lyako?'
Lino ndiyoobaambila kuti, 'Nsimwizi pe! Amunditantamuke nywebo nomucita zibyaabi.” (Mateyo7:21-23, KJV)
4. 1922 ngomwaka uumaninide kusalazya akataa ciindi camapenzi eeco caambwa mu Daniele12:1, alimwi abulembedwe muli Mateyo 24:21. Eezi zibalo tazyili cishinshimi comwe pe. Cishinshimi cokwa Yahushua citola kaindi kasyoonto buyo akusika munsaa mpaagolela mamanino:
Pele maawe kubakaintu baminsi abaabo bali kuyoonyonsya kumazuba aayo!!
Amukombe kuti kutija kwanu kutakabi ciindi camupeyo nikuba Buzuba bwa Kulyookezya butegwa Nsabata. :
Nkaambo kuciindi eeco kuyooba mapenzi mapati, aatanabwenwe kuzwa
kumalengelo aanyika kusikila sunu,
alimwi takukabi aambi aali boobo pe..
Lino kuti naa aayo mazuba naatakafwiinsigwa, taakwe muntu naba omwe wali
kunoyoofutuka,
pele Yahuwah uyooafwiinsya mazuba aaya akaambo kabantu mbaakasala..
Ciindi eeco, kuti naa umwi akati, 'Bona ngooyu Kristo!' naa 'Nguulya!' mutakamuzuminini..
Nkaambo kuyooba balyaamba kuti, 'Ndime Kristo,' alimwi kuyooba basinsimi
babeji!
Bayoocita zitondezyo amaleele aagambya, kuti naa kakukonzyeka bakacenge aabo Yahuwah mbaakasala..
Amuswiilile, ndamwaambilila limwi zintu eezi kazitana citika (Mateyo 24:1-25)
Muciindi eeci camapenzi eelyo nokuyoomvwika koompolola mupati (mulumbe wamamanino waluzyalo uucenjezya bantu) nuuyoopegwa kunyika yoonse, bantu banji bayoosweekelwa maumi aabo nkaambo kakasimpe. Ciindi camapenzi cokwa Daniele, kutalikila mu 1922, cijatikizya masi woonse aamunyika. Pele tabali boonse bayoofwa muciindi eeci kuti bayoofwida kasimpe pe. Eeco ciindi ncaamba Yahushua, nciindi ciinda kulula kwiinda ciindi cokwa Daniele. Ciindi camapenzi ncaamba Yahushua, cisikila kumamanino kwini alimwi ciyookosolwa nkaambo nikwaakubula naba muntu omwe uucaala atalaa nyika.
5. Cishinshimi ca Mwami wa Kunyika naakasika kumamanino aakwe mu 1922, aciindi camapenzi citalikila kuzwa waawo, cipandulwida mizeezo yabantu kaambo keni nyika lyoonse nciigwitide kulwana nkondo kuzwa mu 1922, alimwi ciyooba boobo kusikila Mufutuli Yahushua akazyokele.
Kweendelanya acilembedwe mutwe wakuti Science Daily, mweelwe wamazambangulwe aacitikila mu Lwaanje lwa Atlantic, wakayungizya ziindi zyobile mumusela wakainda.1 Alimwi aayo mazambangulwe aameenda buyo kakwiina kusanganya azimwi zyaacitika. Myeelwe akuzuzuma kwanyika kwakaindizya kusikasika kapati. Mubwini, akataa mizuzumo mipati iili kkumi yakacitika mumusela wanyika, iili fuka yakacitika kawiindide mwakwa 1922. Mwiyi Mike Sandiford, syaazyibwene wamabwe abubambe bwanyika ku Cikolo cipati ku Melbourne, waamba kuti “Basyaazyibwene ba mizuzumo yanyika bakabona kuti kuzuzuma kwanyika kwakaindila kuvwula akuzuzuma canguzu kutalikila mumyaka iili kkumi yakainda musyule.”2
Myeelwe yalufu munkondo, kujayigwa amfulumende zijaya bantu bazyo, kujayana akataa bantu bamisyobo yiimpene amanyongwe aazilengwa leza kuzwa mumwaka wa 1922, zyoonse eezyo nzintu zyatakali kulangilwa mumusela uuli woonse.
6. Cishinshimi cokwa Daniele “cilacenjezya kuti kujala ŋanda yakazekelo tacili cintu ciyoocitikila mumazuba aacizya kumbele kulaale, eelyo nobatanooliko bantu bapona mazubaano. Pele swebo “tulaafwi kusika akataa masiku.” Ŋanda yakazekelo iyanda kujalwa alimwi kucinyina ciindi cakutombaila kulelema cakuliiba kulizulazula akulilangaula myoyo yesu.
7. Kuzuzikwa kwini kwa cishinshimi ca Mwami wa Kunyika naakasika kumamanino aakwe alimwi kakwiina muntu uumugwasya, ncecigwasyilizya kutondezya akuyumya kuti kuli buyo zishinshimi zisyoonto ziceede kuzuzikwa; azyalo ziyoozuzikwa munzila njeenya buyo mubukkwene. Eeci ncintu ciyandika kapati nkaambo zimwi akataa zeezyo, muciindi cino, zikonzya buyo kubonwa ameso aalaa lusyomo. Pele, mbweenya Mwami Yahuwah mbwaamba, ziyoozuzikwa muciindi eeco, alimwi munzila njeenya mbozyakashinshimwa kucitika.
Kaindi kasyoonto Kusika Akataa Masiku
Swebo tulaafwi lino kusika akataa masiku.
Ime neekacili acijatilo canzoka, bazyali bangu bakalaa nkoloko mpati yakaindi loko, eeyo yakali kuyaa kukonwa mumukwasyi wesu kwamyaka amisela minjaanji. Eeyo nkoloko yakali kunga yangondoola kulizya mulangu kwainda ciindi catunzumina tuli kkumi amusanu, ciindi casika akataa woola, alimwi nokuceede tunzumina kkumi amusanu kuti lisike woola litobela. Eno lyasika woola litobela, nokuba boobo, eeyi nkoloko yakali kunga yatalika kulizya kaimbo kasyoonto kiitaninga talika kungondoola mulangu mujwi lidedema kubbesa. Kwakanyina kaanza kabalila akupima tunzumina tusyoonto pe, pele buyo kaanza kabalila tunzumina tupati akaanza kabalila mawoola.
Nokuba boobo, kuti yebo nookaswiilizya kabotu-kabotu, mukaindi kasyoonto eeyo nkoloko kiitaninga talika kulizya kaimbo, inga nookamvwa jwi mbuli kuti kuli cijuzyo cikopolola mulyango mukati kankoloko eelyo niyakali kulibambila kutalika kulizya kaimbo aako, mpoonya akumvwika cintu cizukuunya kuti zwiii mukati, nkokuya kamvwike kaimbo aako. Eelyo nitwakali kukutauka mulimo wakumanizya ziiyo nzitwakapedwe kucikolo kuti tukamanizyile kumunzi, eelyo nitwakali kumvwa nkoloko nkwiityolooka mukati, Ime amusazima twakali kunga tulindila buyo kumvwa nkoloko eeyo kuti ituzyibye kuti woola lyakupenga kukutauka mulimo wakucikolo lyasika kumamanino, aboobo kuti lino ciindi cakuti tuye anze tukasobane acalo casika mpeenya aawo.
Mpampawo aawo mpotubede sunu bakwesu mumusela wanyikeeyi. Ciindi camapenzi tacicili kumbelaa mazuba pe. Bantu banjaanji babala cibalo eeci bakazyalwa ciindi camapenzi nicakatalikide kale! Swebo lino tulindizya buyo kuti tumvwe jwi likokolosya mbuli cijuzyo ciyanda kujula mulyango akutuzyibya kuti lino ciindi casika kumagolelo! Mutakacegwi nokuba kujanwa tamulibambide nobasaama. Amukkale ansi cino ciindi akwiiya zishinshimi zya Mangwalo ncozyaamba cini. Nkuyanda kwa Mwami Yahuwah kuti inywe muzyibe ncobeni eezyo zintu zizinga mizeezo munguzu lino zilaafwi kubbukila nyika yoonse, nkaambo kufumbwa buyo yaakutalika koompolola myeembo ya Ciyubunuzyo, kucinyina kulekezya nokaba kaindi kasyoonto kusikila zyoonse zikamanizye kucitika akumanina do.
Eelyo Mufutuli Yahushua naakabuzyigwa mazuba masyoonto kataninga fwa, kuti apandulule bweende bwazintu kusikila kumamanino, Walo wakapa buyo majwi aakulwaizya akwaamba kuti, “Lino eezi zintu zyaakutalika kucitika, amulungumike mitwe yanu kujulu, nkaambo lwaanguluko lwenu lwaaswena afwaafwi. ” (Luka 21:28)
Lino tuli buyo kaindi kasyoonto kuti tusike akataa masiku. Mamanino asika mwanookwesu, alaafwaafwi kapati kwiinda mboyeeyela.Kutegwa uzyibe zinjaanji zijatikizya mazuba aazya kumbele, nkamu ya WLC yakutamba kuti yebo ulibalile zitobela ansi aawa:
Lweeno lwa Mamanino: Saatani Kasamide Zikobela zya Mumuni
Imvwula Nkukula Nsoke Iluujisi Kuwa! (Hena yebo uliitambula na?)
Myeembo ili
Ciloba ya Ciyubunuzyo
1 https://www.sciencedaily.com/releases/2007/07/070730092544.htm
2 https://www.australiangeographic.com.au/topics/science-environment/2011/03/earthquakes-the-10-biggest-in-history/


text:
Manyongwe aa Basicikolo Mukuvwuntauzya Baleza Botatwe
“Kaambyo kakuti Mwanaa Yahuwah katondezya bulemu bwa Yahushua ambwali muna Isilayeli uusyomeka ncobeni, ooko takuli kwaamba kuti Muntu wabili mumutwe wa Baleza Botatwe.”[1]
“Kuli muzeezo wakutamvwisya uuyakilidwe atalaa kupelengusya mabala aalembedwe mumulaka wa Bbaibbele nolipandulula bbala lya mwana…Inzya, kutegwa muntu abe ‘Mwanaa Leza’, muntu weelede kuti kali muntu nsini katali Yahuwah!”[2]
“Niwakainda musela watatu, kufumbwa muntu aciindi eeco wakacili kuzumanana kuteelela majwi aakuti [‘Mwana simuzyalwaalikke'] akukaka kuzumina bupanduluzi bupya, wakali kutamikizyigwa buzangi.”[3]
Mabbuku aalwiiyo lwa buleza kapati aa ivangeli aayo aatabilila muzeezo wa Baleza Botatwe, apa mulandu boonse bakazya kumwi kababelesya buvwuntawuzi bwa Bbaibbele bufubaazya mbabo amakani aamisela yakainda. Cilikke ncobalibililizya aabo bantu, nkubunganya buyo tumpango tongaye buyo tutanteene, kanjaanji ooto tujanwa mumulumbe wa Johane awa Paulu. Kwiina kabeela ka Mangwalo kalembedwe bbala lyakuti “Leza”, mpoonya eelyo bbala kaliiminina kuti Yahuwah mbantu botatwe. Twaambo ntwaakaamba Yahushua ooto tutondezya kuti Leza ngumwi ooto tulembedwe muli Johane, nkwiide kutweeleba. Amajwi ookwa Paulu ngasinizya kupandulula Yahuwah wa buna Isilayeli, taabazuli mumoyo aabo bayandisya Baleza botatwe. Pele muzeezo wa Yahuwah mbwali Leza omwe mu Cizuminano Cipya, bawiinda muvwi. Bamwi balaciindilizya bumpelenge kubelesya nzila zya bweeleenzi, balasanganya akupindulula mabala maubauba, nkobakakatila kutondezya kuti Bbaibbele lyaci Hebulayo ndi bbuku lya Baleza Botatwe. Mulaka woonse balawusampaula, cakuti aabo babamba tunsiyansiya azilengwa zya BuJuuda zya Cizuminano Cakale alwiiyo lwa leza wabujuuda, balanyandwa akucimwa.[4]
Twaambo tunji tukopa tujatikizya Leza omwe Yahuwah kuti ngo Wisi wa Yahushua, tatucilanganyigwi, pele tumpango tusyoonto buyo ntotusumpauzyigwa kuti Yahushua ngu “Leza.” Cikkelo ca twaambo ooto, ncuuba kapati mbocisandulula Yahuwah mu Mangwalo kuti Muntu wabulemu bwa kujulu. Kubelesya bbala lyakuti “Leza” mukwaamba Yahushua, ncintu ceelene akubelesya bbala ndeenya buyo mukwaamba batumwa akataa bantu mbuli Mozesi. Kupindaula lwiiyo lwa leza omwe wamu Bbaibbele lyaba Hebulayo nkaambo buyo katumpango (tumwi) tusendekezya kuti Yahushua ngu “Leza”, nkutalanganya kabotu bumboni bwamu Bbaibbele.
Ikuti Cikombelo nicali sinizyide kusimpwa muli Yahushua, inga caba cintu camaanu kuti basyomi babweede kukusyoma Yahushua akwiiya Yahushua. Kwaalilwa kulijatanya kuli Yahushua kwiinda mukusyoma nguwe azintu nzyayiisya, inga kwalibonyaanga nkujulila mulyango kulweeno ludumide kubaa mpuwo. Ambweni ncenciceeco Yahushua ncaakacenjezya kuti bumwi buzuba bunji bwa “Banakristu” bayootyompokelwa baakulijana kuti bakali kuzulilwa mumbungano zya bumpelenge. (Mateyo 7:22-23).
Eeco cifwanikiso cilondokede, citondezya Yahushua mbwali musyomi uupaila kuli Yahuwah Omwe wa Isilayeli, lino ciyaa kulibonya kuzwa kumabazu manjaanji. Karl-Heinz Ohlig, umwi muna Katolika uutonkomene waku Germany mu lwiiyo lwa buleza, ulatugwasyilizya mumuzeezo wesu kuti:
Kunyina citondezya kuti Yahushua naakateelela bbala lya “Taata”…munzila yaandeene kuleka ya Leza omwe Yahuwah wa buJuuda…Yahushua lwakwe wakaimvwi muziyanza zya Leza omwe wa buJuuda…Mizeezo amicito yakwe yakatozyede kuli Yahuwah Omwe ooyo ngwaakalimvwide kuti nguwakamutuma alimwi kuli Nguwe nkwaakali kuzulilwa, kutegwa — mukweendelanya aciyanza ca buJuuda — walo amwiite kuti Taata…Ikuti nicali masimpe — alimwi lino kulibonyaanga kwiina mbotunga tweeleba manjezyeezya aaya — kuti Yahushua lwakwe wakazyi buyo Yahuwah wa Isilayeli ooyo ngwaakali kwiita kuti Taata…ino lusyomo muli baleza Botatwe lulaa lwaanguluko buti mbuli cintu cakazyibilwa?[5]
Ooyu mubuzyo tiiwakakonzya kuletwa antangalala. Makani aa Mwiyi mupati Ohlig alakondelezya. Mbuli mbwaakali mulembi wa zyamisela yabantu, walo wakalizyi kuti Baleza Botatwe “tiibakazyila kujulu” pe mumazuba aa Cizuminano Cipya. Wakali mulimo uukatazya wakatola ciindi cikubwene kubambikana, akusiila Cikombelo lwiiyo oolo lwakacaandaanya kuzwa ku buJuuda nkucaatalikila. Ohlig ukosozya makani mukaambo kakwe kabwiyi naambilizya mapenzi aalangene Cikombelo mukutondezya ciimo ca Yahuwah a Mwana eeco citakwe miyanda mu Cizuminano Cipya:
Lusyomo lwa Baleza Botatwe aboobo lulibonyaanga nkusoleka kuswaanganya antoomwe lusyomo muli leza omwe, kusyoma cintu comwe kulusyomo lwa Baleza banji, nkabela alusyomo loonse lwaanyika atunsiyansiya twa Leza tusumpukide…Ambweni cintu cini cikondelezya mu lusyomo lwa Baleza Botatwe inga capandululwa kwiinda mukasimpe kakuti, oolu lusyomo lukakatila kuswaanganya antoomwe zintu zyoonse — kuswaanganya mizeezo iipandulula Yahuwah yoonse yaambwa kale: abulangizi bukasaala businsimunwa mukusyoma Leza omwe; eeco cintu camaanu cilaafwi kucitika antoomwe abunsamwensamwe bwa lusyomo lwa Baleza banji…“akataa mizeezo yobile” [Gregory waku Nyssa], akataa Baleza botatwe a Leza omwe wa buJuuba [6]…Eeco sicikolo wiiya bupaizi ncapandulula munzila ngubauba, nokuba boobo, ciletelezya mubuzyo aciindi mpeenya mbokunga kwaanzwa lusyomo luli boobu. Ikuti kacili masimpe — nkaambo kulibonyaanga kwiina bwakweeleba muzeezo ooyu — wakuti Yahushua lwakwe wakazyi buyo Yahuwah wa Isilayeli alikke, ooyo ngwaakali kwiita kuti Taata, alimwi kutali “mbwaakasumpulwa aakale kuti abaanga ngu Leza,” ino inga lusyomo lwa Baleza Botatwe lwaimikila buti kuti lusalaulwe?…Mbubuti…umwi mbwanga wazumizya kwiinda mumulawo lusyomo lwakataangunina buyo mumusela wabili?…Nokuba kuti muntu wapandulula buti ntaamu zyakacitika, cili masimpe kuti lusyomo muli Baleza Botatwe, mbulwakaba “cintu cisyomwa” kucooko ca Kujwe — antoomwe akucooko ca — Kumbo, talukwe musemo nuuceya uusimpidwe mu Bbaibbele nokuba “uuzumanana kuya kumbele.”[7]
Ohlig wakasolwedwa aabamwi balembi ba zilengwa zyalusyomo aabo batucenjezya mbocikatazya kapati kululamika ziyanza zya kukomba mituni mu Cikombelo kuzwa mumusela wabili. Paulu Schrodt wakalemba kuti:
Inyika yamusela wabili yakalaanzeene mubusongo abupaizi nkaambo ka [kusanganya mizeezo yeenzu yaandeene]. Bupanduluzi bwa ciyanza eeci, bwakali bupaizi bwa kusyoma lufutuko kwiinda mulwiiyo lwamaseseke. Mukati kabupaizi oobu buvweledwe mizimo azintu zilibonya aameso, manjezyeezya aakutobelezya nyenyezi (Baleza baci Giliki) amalailile aayungizya kuzwa kuli Yahuwah uulaatala lya zyoonse, akuswaanganya zyoonse eezi kuzintu zilibonya aameso, aboobo kwakanyina ciindi cakujuzya Mulumbe wa lufutuko uubambuludwe kwiinda muli Messiah…Ooku kuvwelanya mituni kulikkalilide mu Cikombelo akujanwa akataa bunji bwabaabo bakwabilila mizeezo yamusela wabili…Lusyomo muli leza omwe lwa Cikombelo lyoonse lucijisi ciwa caciyanza cakusanganya antoomwe lwiiyo lwa mituni. Eeci ciwa cilambaikidwe atalaa lusyomo muli Yahuwah, cakatalikila mukuzunda muzeezo wa Jwi wabaabo batazyi Yahuwah pele mumaanu aabo cakali kwiimina cintu ciindene. Mumulumbe wa Johane ibbala lya Logos lyaangilidwe ku “mwiyi” alimwi a “kuyiisya.” Mubusongo bwaciindi eeco, mukwiimpanya, lyakali kwiiminina buyo Leza omwe alikke Singuzyuzyoonse Yahuwah. Mbuboobu ba [Justin Martyr abamwi] mbubakali kubala malembe ookwa Philo aambilizya bbala lya Logos mu Mangwalo.[8]
Pele Yahushua wakagwisyigwa akubikkwa kulaale abaabo bakaboola musyule kababambulula akumvwanya batazyi leza. William Barclay, wakazyibidwe kubaa lwiiyo mukusanyangula tumpango twa Bbaibbele, mutwaambo twakwe tuguminizya Yahushua amulembi wabuJuuda mubbuku lya Maako 12:28-34, ulembede kuti:
Ooyu mulembi wakaboola kuli Yahushua kalaa mubuzyo wakali kuvwuzya kukazyanwa akataa zikolo zyabamayi bamilawo. Mu buJuuda kwakali ciyanza cakwiimina kumabazu obile. Bakali kulipeekezya kulampya mulawo akuunungulila kusikila waba myaanda a myeelwe ya tulawolawo atulazyo tutabaligwi. Pele bamwi bakali kukakatila akufwaankanya milawo yoonse antoomwe mumabala masyoonto ongaye buyo, mukaambo komwe kasonsoola ncowiiminina mulawo woonse.[9] Hillel wakabuzyigwa cimwi ciindi asicikolo umwi kuti amulailile mulawo woonse kumwi kaimvwi akuulu komwe. Bwiinguzi bwa Hillel bwakali bwakuti, “Eeco ncocimidwe webo lwako, utacicitili simukobonyoko. Ooyu ngomulawo woonse, imwi yoonse ipandulula buyo yooyu. Koya ukaakwiiye.”… Mukwiingula mubuzyo ngweenya ooyu Yahushua wakabweza milawo mipati yobile akwiiswaanganya antoomwe muli omwe. (i) “Koteelela, O Isilayeli, Mwami Yahuwah wesu Mwami omwe.” Aako kaambo komwe buyo nceciiyo cini mpobuyeeme BuJuuda…Nkakaambo aako kakali kutalisyigwa mumiswaangano yama sinagogwe lyoonse alimwi nkakacitalisyigwa asunu…(ii) “Yebo weelede kuyanda simukobonyoko mbuli mboliyanda lwako.”…Ncintu cipya eeco Yahushua ncaakacita, wakabikka milawo yobile eeyi antoomwe.[10]
Barclay utwiibalusya kuti iShema “nkwaambilizya kuti Yahuwah ngo Yahuwah alikke luzutu, ngomusemo walusyomo lwa buJuuda.” Mpoonya Walo ulailila kuti “Eelyo Yahushua naakainduluka kwaamba kaambo aaka mbuli mulawo mutaanzi, muJuuda uuli woonse naakazuminizya ncaakaamba.”[11]
Cintu caacitika aawo, ncakuti, Cikombelo cakoongoongwa kuzuminizya kuti Yahuwah mbantu Botatwe muli omwe, eeco cakaba cintu cinjombya akusinkila kufumbwa muJuuda uutonkomene. Oobo bupanduluzi Yahushua mbwaakapa bwa Yahuwah bwakasulaikwa akwaatulwa akubikka ciiyo “cibambuludwe” eeco cinyemya baJuuda alimwi ceelede kutilimusya banakristu aabo baliluula kuzyandamana muli Kristu.
Kuli kaambo kakankamusya kalibonya kuzwa mu bumboni oobu kakuti ciiyo cokwa Yahushua tiicakacinca pe, nkaambo walo unooli mbweenya jilo, sunu alyoonse kukabe kutamani (BaHebulayo 13:8), eeco ciiyo taceendelani aciiyo ca Baleza Botatwe eeco ncobayandisya basikwiiya bakwe bamazubaano. Eeci inga calibonyaanga ciyandika kuvwuntaulwa azikombelo zyamisyobo yoonse. Kunooli kuli cintu cimwi citaluleme mu BunaKristu mbobayiisya kuti Yahuwah mbaaleza botatwe.
Buzzard, Anthony (2007). The Titanic Struggle of Scholars to Find the Triune Yahuwah in the Bible. Muli, Yahushua Was Not a Trinitarian (pp. 93-97). Restoration Fellowship.
[1] E.P. Sanders a Margaret Davies, Studying the Synoptic Gospels, SCM Press, 1991, 272.
[2] Colin Brown, “Trinity and Incarnation,” Ex Auditu 7, 1991, 92, 88.
[3] Adolf von Harnack, cakaambwa aba Karl-Josef Kuschel, Born Before All Time? The Dispute over Christ’s Origin, Crossroad, 1992, 49.
[4] Kumaninizya bbala lyabunji lya Elohimu, takuli kugwasyilila nokuba buti muzeezo wakuti Yahuwah ulayinda kuba omwe. Ibbala lya Messiah talili lya mubunji, pele walo wiitwa kuti Elohimu. Mozesi wakali Elohimu kuli Pharaoh (Kulonga. 4:16; 7 pele Mozesi taakali banji. Tumpango tone tulembedwe kuti “iswe”, tatwaambi mutwe wa Baleza Botatwe, pele ooto ntotusumpauzyigwa mukujuzya bumboni bwa mabala aakucita cintu aali 20,000 aambilizya Yahuwah Omwe kutali botatwe, pele kuti Walo Muntu Omwe buyo. Kunyina kampango kasendekezya kuti Yahuwah “Ncintu comwe” nanka “Umwi omwe.”
[5] Karl-Heinz Ohlig, One or Three? From the Father of Yahushua to the Trinity, Peter Lang, 2003, 31, 121, 129, walo wakakonkezya.
[6] Awalo Harnack waambilizya kuti muzeezo wa BunaKristu wa Yahuwah wakapandwa aabamawisi bacikombelo, wakali “akatikati ka Baleza banji bamituni aleza omwe wa baJuuda” (Lehrbuch der Dogmengeschichte, Wissenschaftliche Buchgesellschaft, 1983, 1:702). Pele hena oolu ndolwakali lusyomo lwa Leza Omwe lwa Yahushua, naa kwakali koongoongwa mukukomba mituni?
[7] Ohlig, One or Three? 129-130, wakasinizya walo.
[8] Paul Schrodt, The Problem of the Beginning of Dogma in Recent Theology, 64. Schrodt ubandika mizeezo yokwa Friedrich Loofs.
[9] Cf. Maako 1:14, 15 mbuli musemo woonse aayimvwi lusyomo lwa BunaKristu: Kweempwa akusyoma mu Mulumbe wa Leza wa Bulelo bwa Yahuwah buboola (langa amuli Luuka 4:43).
[10] The Gospel of Mark, Westminster John Knox, 1975, 293-295.
Eeci cibalo citali cankamu ya -WLC cakalembwa aba Anthony Buzzard (cakasimbwa abusena oobu https://www.21stcr.org/).
Twakagwisya mucibalo eeci mazina woonse aamituni amilimo ookwa Taata a Mwana, akubikka mucibaka cangawo mazina mataanzi ngobakapedwe. Kuyungizya waawo, twakajokolosya mu Mangwalo aakalulamikwa mazina aa Taata a Mwana mbuli mbwaakalembedwe kutaanguna abalembi ba Bbaibbele bakayoyelwa moza. – Nkamu ya WLC


text:
Ma! Nobantu cilagambya ciyanza cakubbadela mali kuti ulekelelwe zinyonyoono zyako mu Cikombelo ca Katolika caku Loma; ncecintu eeco akataa zimwi cakaletelezya Kutongooka a Kubambulula lusyomo lwa zikombelo. Kuciindi eeco, Cikombelo ca Katolika cakali kunyongomona mali kubantu banyika yabukuwa yoonse mpiili akatikati, kuti cibelesye mali aayo kuyaka lubuwa a cikombelo ca St. Peter ku Loma. Kamwi kaano kakabaa mpuwo kapati kakali kwaambilizya mwaalumi umwi wakali kubbadela mali kutegwa alekelelwe cibi cakubba.
Kwiibaluka bululami kwiinda mulusyomo ncecintu cakatalisya Luther kuti akaswaye munzi wa Loma. Luther wakagambwa kubona bumpelenge abusofwaazi bwabapaizi bali boonse bakali mumunzi ooyo. Eelyo naakali kuyaa kukalaba kuya kumupaizi kuti akabbadele mali kuti alekelelwe zinyonyoono, kamwi kampango ka Bbaibbele kakamunjila mumoyo mpeenya aawo; aako kampango kalembedwe kuti ”Baluleme bayoopona kwiinda mulusyomo.” Mpoonya walo wakaimikila, wasuuluka akuleka ncaakali kucita mpeenya aawo akutalika Kubambulula lusyomo lwacikombelo mucisi ca Germany kweendelanya akampango aako.
"Nkaambo mumulumbe ookwa Yahuwah kuyubunudwe lusyomo kusikila kulusyomo. Mbuli mbocilembedwe, 'Baluleme bayoopona kwiinda mulusyomo.'" (BaLoma 1:17, Mangwalo aajisi Mazina Aabulemu Aabambuludwe)
Muntu lyoonse weelede kwiibaluka kuti cakali cintu cuusisya kubona cinyonyoono, kutyola milawo iili kkumi mucikombelo, kuti eeco ncecintu cakapa kuti Moza uyoyelwe atalaa bantu kuti baibaluke bululami kwiinda mulusyomo. Muzeezo wakuti kusyoma muli Yahushua kakwiina kubamba milawo iili kkumi inga caletela muntu lufutuko, ooyo wakali muzeezo uulwana ncaakali kuyiisya ancaakabona Luther, kuleka kusanganya ancaakabona mwaapositolo Paulu alakwe.
Pele bululami kwiinda mukusyoma tiilwakatalikila ali Luther eelyo naakaibaluka kuti kulumbaizya akuyandisya zibumbwa zyabasaante, zikonzyanyo zifwalidwe, kulikotamika muzikombelo zya Loma, kuliimya cakulya, kusyoma kuti bafwide balasubulwa, azimwi zinjaanji zilibonya aanga zilisetekene, kuti eezyo zyoonse takonzyi nokuba aniini kufutula muntu pe. Alimwi muzeezo wabululami kwiinda mukusyoma, tiiwakatalikila ali Paulu mu Cizuminano Cipya pe. Ibbuku lya Matalikilo liyakilidwe atalaa kasimpe kalibotela aaka kuzwa kubuzuba bwini oobo Adamu a Eva nibakatandwa kuzwa mumuunda wa Edeni kusikila kuciindi ca Abrahamu eelyo naakaambilizya kwiinda mulusyomo kuti Josefa uyoozyiba mwami Yahuwah mbwakonzya kwaaba zintu muciindi ceelede. Lufutuko lyoonse ncipego caluzyalo kuzwa kubulemu bwakujulu, tacili cintu ncanga muntu walijanina kwiinda munguzu zyakwe pe
Umwi mutwe wamakani mubbuku lya Review & Herald, kwamyaka minjaanji wakali kulembulula twaambo twa lusyomo tutobela ansi aawa:
- IBbaibbele, alimwi Bbaibbele lilikke, ngo mulazyo walusyomo amulimo.
- Mulawo ookwa Yahuwah, mbuli mbowakali kuyiisyigwa mu Cizuminano Cakale a Cizuminano Cipya, tuucincide pe nokuba kasyoonto.
- Kuboola kwa Mufutuli Yahushua munyama yabuntu, a Kubuka kuzwa kubafu kwa Baluleme, munsaa Bulelo bwa Myaka ili Cuulu.
- Inyika iyoobambululwa kujokela kuciimo citaanzi niyakalengwa akubota kiibekema mbuli muunda wa Edeni, iyooba lubono lwa Basalali.
- Buumi butamani kwiinda muli Yahushua, buyoopegwa ku Basalali eelyo baakubuka kuzwa kubafu.
Kubbizyigwa, buumi, lufu, akubuka kwa Mufutuli, akutanta kuya kujulu kubusena busalalisya kuti akazekele basyomeka akutuuzya cituuzyo cazinyonyoono zyesu, tazyaambilizyidwe mutwaambo tuli atala aawa. Ncobeni bakali kusyomenezya azyalo zintu eezyo. Pele nkaambo kakuti bakazisiila kumbali, eeco cakasia mpako iitakwe cintu akataa Mulawo ookwa Yahuwah a Kuboola kwabili kwa Yahushua. Eeci cakaletelezya kukambauka ooko kwakali kusiila kumbali tusimpe ootu. Eeci cintu cakaletwa antangalala kumeso aabasyomeka mu Muswaangano Mupati wa 1888 ku Minneapolis, ooko bapati ba Waggoner a Jones nkobaakambaukila mulumbe wa Bululami kwiinda mulusyomo.
"Bantu banjaanji balalubizya eeyo nobasoleka kwaandaanya akataa kululamikwa akusalazyigwa. Aaya mabala obile, aletelezya mibandi amizeezo yiimpene akataa bantu. Nkaambo nzi bantu ncobacesya luzyibo lwabo kwiinda kuti bateelele ncowaamba Moza kujatikizya bululami kwiinda mulusyomo.
"Mbuli mubisyi weempedwe, kalikotamika kunembo lyokwa [Yahuwah], nabona ciimo cabululami cokwa [Yahushua] ooyo uumuzekela, alimwi natambula akuzumina cituuzyo eeco kuti mbobulangizi bulikke mbwajisi bwakujana buumi bucizya kumbele abuumi buno mbwakkala, zibi zyakwe zilalekelelwa mpeenya aawo. Ooku nkokululamikwa kwiinda mu lusyomo.
"Kusalazyigwa tuuli mulimo uucitika mukaindi kasyoonto buyo pe, nokuba muwoola lyomwe, naa mubuzuba bomwe buyo pe, pele ncintu citola buumi boonse. Tacili cintu cimvwika mbuli kukkomana mumoyo kwakaindi kasyoonto, pele ncintu cakufwa kuzinyonyoono zyako zyoonse, lyoonse koponena [Mufutuli Yahushua]. Zinyonyoono tazikonzyi kululamikwa alimwi kunyina kubambulula kukonzya kulibonya muciimo camuntu kwiinda mumilimo iitakwe lusyomo, milimo yakulikanzila munguzu zyamuntu. Muukuzumanana kwaciindi cilamfu, kulijata, akulilemeka kululamika ciimo cabunkutwe, eelyo notukonzya kuzunda.
"{Kusalazyigwa} tuuli buyo muzeezo, mbwalimvwide mumoyo wakwe muntu, nokuba majwi amwi, pele nkupona, akutobela mulazyo wabululami mubuumi mbwakkala muntu abuzuba. Ncintu ciyandika kuti ziyanza zyesu zyakulya, kunywa, zikobela zyakusama zibe munzila yakuti zikwabilile mubili, mizeezo, abuumi mbotukkala, kutegwa swebo tukonzye kumuletela Mwami [Yahuwah] mibili yesu – kutali cituuzyo cisofweede muziyanza zitaluleme pe, pele --'cituuzyo ca mubili uupona mbuli mbwayanda Mwami, cituuzyo cisetekene, citambulika ku [Yahuwah].'
"Mangwalo ncecibelesyo cipati cakusanduzya ciimo camuntu. . . . Kuti abalwa akuteelelwa, Ijwi lyokwa [Yahuwah] lilabeleka mumoyo wamuntu, akuzunda kufumbwa cintu citasetekene.
"Kunyina cintu cili mbuli kusalazyigwa mukaindi kasyoonto. Kusalazyigwa mulimo uucitika abuzuba, akuzumanana lyoonse muntu nacipona buumi bwakwe.” (Ellen G. White, The Faith I Live By, page 116.)
Aaka kampango katupa malailile alaa mulimo mupati amakani ngotuyandisya lino, alimwi akutukosweda makani woonse aawa. Kutaanguna, katutondezya kuti eeco ncolyaamba Bbaibbele kujatikizya ciiyo eeci ncecintu cilikke ciyandika, alimwi akuti swebo tweelede kuteelela ncico eeco, akuleka kulizambaila mumizeezo iitabeleki. Aciindi mpeenya aawa, aaka kampango katutondezya kuti bululami kwiinda mulusyomo, caamba kululamikwa antoomwe akusalazyigwa.
Kululamikwa kwaambwa kuti nkweempwa zinyonyoono. Nkokwaamba kuti, eeco cikonzya buyo kucitika kuti muntu kalizeeza akutontomana kuyeeya mulawo, milawo iili kkumi yalo njiitondezya kuti ninzi cinyonyoono. Kulekelelwa zibi kulacitika eelyo mubisyi nayempwa akulitolaansi akutambula cituuzyo cokwa Yahushua. Kusalazyigwa ncintu cikatazya kupandulula mbocitika ambocibede. Nkusanduka ooko, kulacitika muciimo camuntu eelyo ooyo muntu nabala akuteelela jwi lyokwa Yahuwah. Eelyo jwi lilabeleka mumoyo wakwe, akuzunda kufumbwa cintu citasetekene. Zyoonse zyobile eezi, milimo yabulemu bwakujulu pele zilayandika kucitika eelyo muntu awalo najatilide cituuzyo ca Mufutuli kwiinda mulusyomo lwakwe, akuyaama abuzuba mujwi lyokwa Yahuwah.
Bamala aakuti lusyomo a bululami alabelesyegwa antoomwe mutumpango tusyoonto buyo, pele aamba matalikilo eeni aa Bbaibbele. Muntu mutaanzi ooyo wakabaa bululami kwiinda mulusyomo wakali Abela:
”Kwiinda mulusyomo Abela wakatuuzya kuli Yahuwah cituuzyo ciinda kutambulika kwiinda cokwa Cain, kwiinda muli ncico walo wakatondezya kuti wakali mululami, Yahuwah wakapa bumboni kuzipego zyakwe: alimwi nokuba kuti wakalifwide pele bumboni bwakacili kwaambaula.” (Bahebulayo 11:4)
Ootu tumpango tulajanwa mumagwalo ookwa Paulu. Pele Petulo awalo ulasanganya kumabala aa lusyomo a bululami:
”Ndime Saimoni Pita, mubelesi amutumwa wa Yahushua Kilisito, ndalembela baabo bakatambula lusyomo mbuli ndotujisi kwiindila mubululami bwa Yahuwah a Mufutuli wesu Yahushua Kilisito.” (2 Petulo 1:1)
Ncintu ciyandika kulangisisya kuti lusyomo lwesu lutayaamini mubululami bwanguzu zyesu, pele mubululami bokwa Yahuwah Lwakwe. Paulu awalo utalisya mubandi wa bululami kwiinda mukusyoma aciindi cimwi:
“Nkaambo Makani aaya ngaatuyubunwida Yahuwah mbwatondezya bululami. Nzila eeyi njalusyomo kuzwa kumatalikilo kusikila kumamanino. Mbuli mbokulembedwe kuti, “Ooyo uululeme kwiindila mukusyoma uyooba aabuumi.” (BaLoma 1:17)
Paulu uya kumbele kupa kaambo kakuti bululami bwa Yahuwah, mbo bululami bulikke bukonzya kujanwa, tabuli bwa nkamu yabantu imwi ilikke pe. Aawa mpaagolela makani, kuti bululami tabuli bululami bwabantu pele mbululami bwabulemu bwakujulu.:
”Nzila Yahuwah njalulamikila bantu boonse nkusyoma Yahushua Kilisito. Taakwe lusalululo pe.” (BaLoma 3:22)
Kulembedwe kuti bulikke bululami bokwa Yahuwah mbobukonzya koonda mulimo, alimwi bulakonzya kujanwa amuntu uuli woonse kakwiina kusalauzya musyobo wamuntu pe. Pele lino tacininga libonya oobo bululami mbobupegwa kubantu pe. Ooyo mulimo ulipanduludwe kutobela waawa:
”Pele nkaambo kaluse lwakwe Mwami Yahuwah ulabalulamika. Eeci ncipego buyo kwiindila muli Yahushua Kilisito wakabanununa. Yahuwah wakapa kuti mulufu lwakwe abe nzila yakulekelela zinyonyoono zyabantu bamusyoma. Eeci ncitondezyo cabululami bwa Yahuwah. Kale-kale Mwami Yahuwah wakali kuleka buyo zinyonyoono zyabantu nkaambo kalweengelelo lwakwe.” (BaLoma 3:24, 25)
Mizeezo yamuntu ilisofweede lyoonse cakuti iyandisya kuzyiba cintu ncayelede kucita muntu. Eeco ncecintu cilibonya mumalembe ookwa Paulu:
”Pele kuti muntu wasyoma buyo, mucilawo cakulikankaizya mumulimo wakwe, Yahuwah uukonzya kwaambilizya basizinyonyoono kuti mbalulami, uyoomwaamba awalo kuti mululami mulusyomo lwakwe.” (BaLoma 4:5)
Pele milimo iitakwe mulimo ayalo tiizyibidwe bwini. Muciindi cokwa Luther, eeyo milimo yakali milimo iitaguminizyi mangwalo kanjaanji. Muciindi ca Paulu, mubuzyo wini wakalaa mpuwo wakali mubupaizi bwa Bujuuda, wakali wakuti, kuti muntu mupati naasanduka weelede kupalulwa naa pe. Cintu cakatobela kuzwangana ooko cakaguminizya cikombelo citaanzi cakasimpe acalo:
”Sena cileleko eeci cili buyo kubapalule balikke, naa abatapalwidwe abalo? Ncenciceeco ncotwaamba kuti Abulahamu wakasyoma, aboobo Leza wakamwaamba kuti mmululami.” (BaLoma 4:9)
Paulu uya kumbele kupa mukonzyanyo ookwa Abrahamu:
“Abulahamu wakapalulwa musule aakooku mbuli cisinizyo citondezya kuti Yahuwah wakamululamika nkaambo kalusyomo lwakwe. Aboobo Abulahamu ngowisi wabaabo basyoma boonse, nkaako Mwami Yahuwah ubaamba kuti mbalulami nikuba kuti tabapalwidwe.” (BaLoma 4:11)
Cintu cikondelezya ncakuti, Paulu uleya mubuzyo uuguminizya milimo mibotu akugaminina kwiingula yooyo waambilizya bululami kwiinda mulusyomo kumokowa wabantu woonse. Alimwi zisyomyo tazigamide kubantu kwini, nkaambo inga caambilizya milimo yanguzu zyabo, pele zigeme kulunyungu lwa Abrahamu, nkokuti kuli Yahushua, ooyo uukona nyika yoonse. Kujulila lufutuko kubantu boonse tuuli mulimo wabantu pe, pele mulimo wakukona Yahushua ngwaakazundila. Eeco ncecintu cini milimo yanguzu zyabantu nciitakwe mulimo:
”Yahuwah wakasyomezya Abulahamu alunyungu lwakwe kuti bayoovwuba nyika yoonse. Tiicakacitika nkaambo kakuti wakabamba Mulawo, pele wakasyoma Mwami Yahuwah, nkaako Yahuwah wakamwaamba kuti mululami.” (BaLoma 4:13)
”Ino twaambe buti? Bamasi tiibakali kubuyandaula bululami bwa Leza Yahuwah, pele yahuwah wakabaamba kuti mbalulami kwiindila mulusyomo lwabo.” (BaLoma 9:30)
Milimo ilipanduludwe mbuli mukupalulwa, kuti yeelede kucitwa amusyobo wabantu umwi kuleka bantu boonse aabo Yahushua mbaakakona pe. Ciiyo cakubaa bwami nkaambo kakuba basazinyina kweendelanya abululami kwiinda mulusyomo, cakasiigwa kumbali kanjaanji, alimwi eeco ncecipa kupandulula kaambo aaka munzila iitamvwiki kabotu, milimo mbwiiyendelana alusyomo; eeco ncecintu Ellen White ncazubulula mucibalo cainda kale.
Nkaambo kakuti bululami kwiinda mulusyomo ndukono lwa Yahushua, ooyo uukona nyika yoonse, uukoma lufu, akuba kasensa kabuumi, cijatikizya bweende akataa muntu akubuka kwa Kristu Yahushua kuzwa kubafu:
”Lino kwaamba zyabululami bujanwa mukusyoma Leza Yahuwah, wakalemba kuti, “Mutalibuzyi kuti, ‘Nguni uukonzya kuya kujulu?’” (Nkokuti, kuya kujulu kuyooleta Kilisito.) “Alimwi mutalibuzyi kuti, ‘Nguni uukonzya kuya kucikkalilo cabafu?’” (Nkokuti, kuya kucikkalilo cabafu kuyooleta Kilisito.) Ino waamba buti? Ulati, “Majwi aa Yahuwah taali kule andinywe. Ali mumilomo amyoyo yanu.” (Nkokuti makani aamba zyalusyomo ndotukambauka.) Kuti kamwaamba amilomo yanu kuti Yahushua ngo Mwami, alimwi kuti kamusyoma amyoyo yoonse kuti Leza Yahuwah wakamubusya kuzwa kubafu, muyoofutulwa. Nkaambo muntu ulasyoma amoyo wakwe, eelyo Yahuwah ulamwaamba kuti mululami, nkabela muntu ooyo ulazumina akwaamba zyalusyomo lwakwe, eelyo ulafutulwa..” (BaLoma 10:6,8-10)
Paulu upa buyo bupanduluzi busyoonto bwaciiyo eeci kuba Galatiya:
”Nkaambo, Yahuwah kwiindila mu Muuya Uusalala wakatupa lusyomo, tulindilila bululami mbotulangila kapati bwakujulu.” (BaGalatiya 5:5)
Kuli boonse antoomwe baLoma a baGalatiya, Paulu waambilizya kutalulama kwamuntu akukweelanya kumulawo. Cintu caambwa waawa ncamusela mutaanzi ca BaJuuda mbobakali kulanganya BaLoma, oomo mulawo mowakalaa cibeela cipati, aboobo wakali kutyolaulwa ziindi zinjaanji akupindaulwa. Misyobo yobile yalusyomo luna Isilayeli, yakali mulawo aMessiah ooyo wakapedwe kuzwa kubulemu bwakujulu. BaLoma tiibakali kuyanda kufumbwa muntu wakali kuzunduna a Caesar.Aboobo kutegwa batanjili muntenda kabacipona, baJuuda bakatonkomana kumulawo akusiila Messiah kumbali nkaambo nicakalibonya aanga Messiah ulazundana a Caesar. Bafalisi bakacita cintu eeco kwiinda mumulimo wabamayi bamilawo, mulimo wamulawo muzibeela zyabuumi zyoonse. Ba Sadyusi abalo bakacita ceeco ncobakali kuyeeyela kuti ncuuwamba mulawo, pele eeco cakali kugolela buyo waawo akusiila buumi bwabo kabuceendelezyegwa a BaLoma. Aboobo, eeyi misyobo yalusyomo yobile yakali kuzumizya bululami bwa mulawo oobo bwakali kusulaika Mufutuli Yahushua. Aciindi nceenya eeco, mulimo wa bwami bwa Messiah ulaa mulimo kapati. Paulu ngo mukomi ncobeni, kuleka mulusyomo lupya, pele akuli bana Isilayeli abalo. Oolo lusyomo lwakali kugaminina buyo kumuleli ooyo wakasalidwe muciindi eeco, musolloli wakasalidwe abulemu bwakujulu. Eeci ncecilibonya muli Bafilipo 3:9:
“Nsilibikki kuti ndimululami mukubamba Mulawo, pele bululami bwangu buzwa mukusyoma Kilisito, bululami oobu buzwa kuli Yahuwah alimwi bulakwabililwa alusyomo.” (Philippians 3:9)
Pele eeco tacilesyi bantu kucita milimo yakweendelezya maumi aabo kuzwa ciindi naakaboola Yahushua mbweenya buyo anaatakaninga boola, nokuba muziindi zyaba messiah bamubulelo bwa Isilayeli nokuba muziindi zyababetesi abamawisi balusyomo pe. Boonse bamessiah bakainda abaabo bakananikidwe, bakali kukonzya buyo kugwasyilila mumakani aazyanyika. Kubamba Milawo iili Kkumi wakali mulimo wabuumi bwamuntu boonse, pele eeco tiicakali kulesya bantu kufwa pe. Yahushua taakali kukonzya kubapa buumi butamani. Walo taakali kukonzya kucita ceeco cilikke mbuli bamessiah ba Cizuminano Cakale, aabo bakali kupa buyo nzila yakubamba Milawo iili Kkumi. Pele Walo ulapedelezya buumi butamani kuli baabo mbakona kwiinda mukuzunda lufu Kwakwe. Aboobo mukulembela Timoteo, Paulu ulasanganya antoomwe mabala aa bululami a lusyomo antoomwe a lubomba, luyando, kubikkilila, akulitolaansi:
“Kwaamba zyanduwe, omuntu wa Yahuwah, kozitija zyoonse eezi. Kosoleka kuba abuumi bululeme, bwakulemeka Yahuwah, bwalusyomo, bwaluyando, bwalukakatilo, abwakulibombya. (1 Timoteo 6:11)
Zintu ziyandika zilisangene antoomwe akutija cinyonyoono:
”Aboobo yebo kozitija zisusi zyabukubusi. Utobele bululami, lusyomo, luyando alimwi aluumuno antoomwe abantu boonse balemeka Mwami amoyo uusalala.” (2 Timoteo 2:22)
Abooco eeci ciiyo ca bululami kwiinda mulusyomo, cilakonzya kujanwa kwiinda buyo mukubala tumpango ooto tulembedwe akwaambilizya mabala aakuti “bululami kwiinda mulusyomo”.
Nowa abaabo bakali kukakatila kubamba mulawo, pele bakaalilwa kunjila mubwato, bakalobelela antoomwe ababisyi. Kunyina cintu cisalalide kwiinda waawo citondezya kuti bululami kwiinda mulusyomo tabuyeeme atalaa milimo yakubamba mulawo ilikke pe.
” Alusyomo Nowa wakaswiilila kucenjezya kwa Mwami leza Yahuwah kwaamba zintu zyakacili kuyooza nzyaatakali kukonzya kubona. Wakayaka bbwato kuti walo amukwasyi wakwe bafutulwe. Mukucita boobo Nowa wakazula baansi alimwi wakatambula bululami Leza mbwapa baabo bamusyoma.” (Bahebulayo 11:7)